НАМОЗ БОТИР КИМ БЎЛГАН? » "Оқдарё овози" газетаси\nБу саволга тарихчи Ўктам Икромов жавоб беради\nНамознинг ўлими минглаб соф виждонли кишиларни бениҳоят чуқур қайғуга солди. Намознинг рақиблари мунофиқона бир-бирларини табриклашади. Намозга қарши курашда фаолият кўрсатган бир гуруҳ шахсларга мукофотлар берилади. Туркистон генерал губернаторининг 1907 йил 9 июнда Самарқанд вилоят ҳарбий губернаторига юборган телеграммасида шундай дейилади: «Хайрият, сизнинг жиддий ташаббускорлигингиз ва тадбирларингиз туфайли биз Намоздан қутулдик… Ташаккуримни қабул қилгайсиз. Намоз ҳаракатини тугатишда иштирок этган барча маъмурият бошлиқларини, қўшинлар қўмондонларини менинг номимдан табрикланг… Лозим бўлганларини тақдирга (тақдирлашга) тавсия этинг».\nСамарқанд ҳарбий губернатори зудлик билан тақдирга (тақдирлашга) лойиқ шахслар рўйхатини тузиб юборади. Туркистон генерал-губернатори ўзининг 1907 йил 19 декабрдаги 344-сон буйруғи Намозни излашда ва унга қарши ҳарбий курашда фаоллик кўрсатган қуйидаги шахсларни медаллар билан тақдирлайди:\n«Мулла Қулмуҳаммад Умарбеков – Самарқанд уездидаги Полвонариқ волости бошқарувчиси: Мирза Саидмурод Мирза Қобил ўғли – Каттақўрғон уезд Калиқўрғон волост бошқарувчиси; Абдуқул Абдураҳмон ўғли – Самарқанд уезди Полвонариқ волостига қарашли Кулобод қишлоғи оқсоқоли; Каримбой Назар ўғли – Самарқанд уезд Шахоб волости бошқарувчиси; Тоғай Тўраев – Шахоб волости бошқарувчисининг йигити; уста Муҳаммадмурод Юсуф ўғли – Самарқанд уезд Довул волости бошқарувчисининг йигити; полковник Соколбеко, капитан Голов…».\nҲақиқий имзоси билан (Туркистон генерал-губернатори).\nКонцелирия бошқарувчиси полковник Мустафин.\nНамознинг ўлимидан кейин ҳам қасоскор деҳқонлар ҳаракати тўхтаб қолмади. Халқ орасида Намоз ўлмаган экан, у курашни давом эттираётган эмиш, деган гаплар тарқалди. Шундан сўнг «Намоз» номи остида унинг сафдоши Қорабой чиқди.\n1907 йил 12 августда Мингариқ волостида Намознинг содиқ дўсти Абдуқодирхўжа кучли отишувда ҳалок бўлди. 1907 йил декабрида эса Намознинг яна бир жасур сафдоши Қобил казаклар билан бўлган отишувда ўлдирилди. Фақат Намознинг қасоскор дўстларидан бири Даврча 1909 йилнинг августига қадар курашни мардонавор давом эттирди. Яна икки йил давомида Даврча шаҳар ва қишлоқларга от суриб бой ва амалдорларнинг таъзирини берди. Намоз ва бошқа сафдошларининг қасосини олди. Бироқ 1909 йил 29 август куни казаклар билан бўлган тўғнашувда Даврча ҳам қўлга туширилади.\n- Юқорида келтирилган тарихий маълумотлардан шу нарса аён бўлдики, Намоз томонидан жазоланган кимсалар асосан зўравон, очкўз бой ва амалдорлар бўлишган. Демак, Намозни «ўғри» ва «босқинчи» деб айтганлар ҳам ўшалар, шундай эмасми?\n- Тўғри, Намозга «ўғри» «ёрлиғи»ни ёпиштиришга ҳаракат қилган кишилар айнан ўшалар ва мустамлакачи чор маъмур-ларидир. Бироқ, Намоз бошчилигидаги ҳаракат шаклан ўғирликка ўхшасада, ўз мазмун-моҳиятига кўра катта ижтимоий аҳамиятга эга бўлган сиёсий воқеадир. Ҳар қандай сиёсий тузум даврида ҳам доно халқимиз кимга қандай баҳо беришни яхши билади. Шундай экан, халқнинг чексиз ҳурмат ва ишончини қозонган, эл ичида деярли афсонавий қаҳрамон даражасига етган, ҳатто чор маъмурлари ҳамда маҳаллий бой-амалдорларнинг жуда кўпчилигини ўз жасорати билан қойил қолдирган Намоз ботирни «ўғри» деб аташга ҳеч кимнинг ҳаққи йўғ. Қолаверса, тарихда номлари қолиб-қолмасдан кетган бошқа ўғри ёки қароқчилардан кескин фарқ қилган Намоз, босиб олинган ўлжаларни ўзининг шахсий ҳаёти ва маиший эҳтиёжи учун ишлатган эмас.\nТарихдан бизга яхши маълумки, Россияда феодалистик тузумни ларзага солган деҳқонлар уруши сардори Е.Пугачёвга ҳам, Молдавия халқининг миллий қаҳрамони Г.И.Котовскийга ҳам «ўғри» «ёрлиғи»ни ёпиштиришга ҳаракат қилишган.\n- Намоз ботир ҳаракати ҳам яқин ўтмишдаги ўзбек халқи тарихидир. Шундай экан, мактаб дарсликларида бу ҳаракат тарихини ҳозирги авлодга ўргатишнинг аҳволи қандай? Бу ҳақда сизнинг фикрингизни билишни истардик.\n- Бир сўз билан айтганда, ёмон аҳволда. Собиқ шўро тузуми давридаги умумтаълим мактабларининг 9-синфи учун чиқарилган «Ўзбекистон халқлари тарихи» дарслик китобида жуда кам миқдорда бўлса-да, (бир саҳифада атиги 5-6 қатор) Намоз Пиримқулов бошчилигидаги қасоскор деҳқонлар ҳаракати тўғрисида маълумот бериб ўтилар эди. Лекин, ҳозирги умумтаълим мактабларининг 9-синфи учун чиқарилган «Ўзбекистон тарихи» (XIX асрнинг иккинчи ярми XX аср бошлари) дарслик китобида (муаллифлар: Г.А.Ҳидоятов, В.А.Констанский «Ўзбекистон» нашриёти, Тошкент – 2006 й.) Намоз Пиримқулов ҳаракатининг бир оғиз ҳам тилга олинмаслигини қандай тушуниш мумкин. Намоз ҳаракатининг тарих дарсликларидан тушириб қолдирилишига ким айбдор эканлигини билмайман-у, бироқ буни халқимиз тарихига нисбатан қилинган хиёнат дейиш мумкин. Биз истаймизми, йўғми Намоз ҳаракати бизнинг ўтмиш тарихимиздир. Бу ўзбек халқи тарихидир. Уни келажак авалоддан яшириш ҳеч ҳам мумкин эмас. Албатта, «Ўзбекистон халқлари тарихи»нинг кейинги нашрларида Намоз ботир ҳаракати бор бўйи-басти билан ёш авлодга холисона ёритиб берилади, деб умид қиламан.\nМасалага мамлакатимиз Президентининг 2006 йил 25 августдаги 451-сонли «Миллий ғоя тарғиботи ва маънавий-маърифий ишлар самарадорлигини ошириш тўғрисида»ги қарори нуқтаи назаридан ёндашадиган бўлсак, Намоз ботир тарихи ҳам миллий ғуруримиз ва қадриятимизни ривожлантиришга хизмат қиладиган ўзбек халқи тарихининг ажралмас бир қисмидир. Уни кенг жамоатчиликка, қолаверса, келажак авлодга етказиб бермаслик эса кечирилмас ҳолдир. Аксинча, бу мавзуда янада мукаммал илмий ва бир-биридан гўзал бадиий асарлар яратиш, шунингдек, кўп серияли ҳужжатли ҳамда бадиий фильмлар ишлаш, унинг хотирасини абадийлаштириш шу куннинг долзарб вазифаларидан биридир. Бундай хайрли ишлар Намоз ботир ҳаракатининг 124 йиллигига қилинган муносиб туҳфа бўлур эди. Шундай дамларда шоир Жамол Сирожиддиннинг (Хумий) маҳзун ва мунгли «Намоз ботир ҳасрати» шеъри беихтиёр ёдга тушади:\nДарё эдинг, оқа-оқа сой бўлдинг-а,\nҚуёш эдинг, боқа-боқа ой бўлдинг-а,\nСўнгсиз эдинг, кўзга сиқар жой\nбўлдинг-а, жой бўлдинг,\nТушкунларга марғуб бўлган дил\nкуйим-о, дил куйим,\nАрмонларга мағлуб бўлган орзуим-е,\nБулутларга отган тошим етмади-ҳо,\nВатан, сен деб тўккан ёшим\nЁлғиз эдим, ёлғиз бошим етмади-ҳо,\nСени дедим ҳаловатим тийдим ман-о,\nКуч-қудратим рўзғоримдан қийдим\nман-о, қийдим ман.\nШоҳ сийратга гадо суврат кийдим\nман-о, кийдим ман.\nОрзу эдинг менинг қора кўзлигим-мей,\nБукун энди сенда бўлдинг\nкуйим-о, дил куйим.\nНоҳақ - қилич бўлса, бир кун\nЮрак дардим бағирларга ингуси-ё,\nШунда қувноқ бўлур ёким тингуси-ё,\n- Ўктам ака, охирги савол. Намоз ботир вояга етган Жар қишлоқда унинг авлод-аждодлари борми?\n- Маълумки, Намознинг ўзидан фарзанд қолмаган. Ҳозирда опаси Улуғойнинг ҳаёт бўлган набиралари, чеваралари бор. Улуғойнинг 5 нафар фарзанди бўлиб, каттаси Омон Жиззах вилоятининг Фориш туманидаги Қарабдол қишлоғида яшаб ўтган. Ҳозирда у кишининг набира, чеваралари Жиззах вилоятининг турли туманларида яшаб келмоқда. Иккинчи ўғли Барот бўлиб, Жар қишлоқда яшаб ўтган. Ҳозирда набира ва чеваралари бор. Кейинги қизи Соатой бўлиб, Жар қишлоқ яқинидаги «Доригар» қишлоғида яшаб ўтган. Бу киши менинг катта онам (бувим) бўлганлар. Тўртинчи фарзанди Марди бўлиб, Жар қишлоғида яшаб ўтган. Кенжа ўғли Равшан 1920 йилда туғилган бўлиб, 1943 йил июн ойида Курск жангида ҳалок бўлган.\nМустақиллигимизнинг дастлабки йилларида Даҳбед совхозининг иккинчи бўлими ҳудудида «Намоз Пиримқулов» номли хўжалик ташкил этилди. Бу қувончли ҳол албатта. Бироқ, Молдавиянинг миллий қаҳрамони деб эълон қилинган Г.Котовский номининг абадийлаштирилиши билан таққослайдиган бўлсак, ҳали бу ҳеч нарса эмас. Худди Намоз ҳаракати сингари партизанлар ҳаракатини олиб борган Г.Котовский хотирасини абадийлаштириш учун кўплаб ҳайкаллар, қўча ва мактаблар унинг қаҳрамонона номини улуғлаб турибди. Подольск губернасида шундай ҳаракатни олиб борган Устим Кармелюк ҳақида ҳам шундай фикрларни айтиб ўтиш мумкин.\nБир сўз билан айтганда, «Намоз ботирнинг халқимиз озодлиги йўлида қилган қаҳрамонликлари ҳеч қачон унутилмайди.\nМухбир: Ўктам ака, мазмунли суҳбатингиз учун ташаккур.\nУлуғ адибимиз Абдулла Қодирий мозийга қайтиб иш кўрмоқ хайрлидир, деган эди. Ҳақиқатдан ҳам ўтмишда миллатимизнинг озодлиги, эркинлиги, бахт-саодати учун курашиб, бу йўлда жон фидо қилган инсонлпарнинг номини ёдга олиш, хотирлаш бизнинг тарих олдидаги бурчимиздир. Тарихчи Ўктам Икромовнинг миллатимизнинг миллий қаҳрамонига айланган Намоз ботир ҳақида тўплаган материаллари, унинг номини абадийлаштириш тўғрисидаги фикрлари таҳсинга сазовордир. Мактабларнинг тарих фани ўқитувчилари ҳам ўз дарсларида Намоз ботир ҳақида, унинг озодлик ҳаракатининг аҳамияти ҳақида ўқувчиларга сўзлаб беришса, мақсадга мувофиқ бўларди.


Пайғамбарлар тарихи (34). Муҳаммад алайҳиссалом « Ўзбекистон Халқ Ҳаракати\n07 August 2014 - 8:55\nҚуръони Каримда очиқча билдирилгани каби, Пайғамбаримиз алайҳиссалом ўқиш-ёзишни билмас эди (“Аъроф”,157- 158). Қуръони Каримда шундай оят ҳам бор: У (Аллоҳ) омийлар (яъни аҳли китоб бўлмаган илмсиз кишилар) орасидан, уларга (Қуръон) оятларини тиловат қиладиган, уларни (ширк ва жаҳолатдан) поклайдиган ҳамда уларга Китоб-Қуръон ва Ҳикмат-Ҳадисни ўргатадиган бир пайғамбарни юборган зотдир. Шак-шубҳасиз улар (ўзларига пайғамбар келишдан) илгари очиқ залолатда эдилар. (“Жумъа”, 2). Муҳаммад алайҳиссалом Пайғамбаримиз алайҳиссалом туғилгандан қирқ ёшга қадар Қуръайш мушрикларининг кўзи ўнгида яшади, ҳаётида ҳеч бир яширин нуқта йўқ эди.\nПайғамбаримиз алайҳиссалом унга савол беришса, бу хусусда ваҳий келмаган бўлса “билмайман” деб жавоб берар ёки ваҳий келгунча жим турар, ўзидан бир нарса айтмасди. “Соҳибингиз (тўғри йўлдан) чиқмади, ботилга ҳам инонмади. У ўз раъй (ва истаг) идан гапирмас, (Қуръон унга Аллоҳ тарафидан) юборилган ваҳийдан бошқа нарса эмасдир”. (Нажм, 2-4).\nПайғамбаримиз алайҳиссалом ўз-ўзидан била олмаяжаги ҳақиқатлар Аллоҳ тарафидан ваҳий билан билдирган Қуръон Каримда Нуҳ тўфони тафсилотидан кейин шундай ифодаланади:\n1. “Булар ғайб хабарларидан, сенга билдираяпмиз. Буларни бундан аввал не сен билардинг, на да қавминг биларди. У ҳолда сен ҳам (Нуҳ каби) сабр эт. Оқибат, ҳеч шубҳасиз, тақвога эришганларнингдир” (Ҳуд, 49). Ҳазрати Марям билан Исо ва Яҳё алайҳиссаломнинг туғилишлари ҳақидаги қиссадан сўнгра:\n2. “Булар сенга ваҳий этаётганимиз ғайб хабарларидандир. Марямни (тарбиямизга) қайси биримиз оларканмиз, деб (сувга) қалам ташлаётганларида сен (уларнинг) ёнида эмасдинг. Улар бу хусусда тортишганида ҳам ёнларида эмасдинг” (Ол-и Имрон, 44). Юсуф алайҳиссалом қиссасидан сўнгра:\n3. “Бу (қисса) сенга ваҳий ила билидирилган ғайб хабарларидандир. (Зотан) улар ҳийла қилиб, ишлаяжаклари ишни режалаштирганда сен уларнинг ёнида эмасдинг” (Юсуф, 102). Мусо алайҳиссаломнинг қиссасидан кейин шу оятлар келади Қуръони Каримда:\n4. “Мусога у амрни ваҳий этганимиз замон, сен Ғарб тарафида эмасдинг, кўрганлардан ҳам эмасдинг. Биз жуда кўп насллар яратдик, уларнинг умрлари узун бўлди. Сен 84 Муҳаммад алайҳиссалом\nМaдиён аҳолиси ичида истиқомат этиб, оятларимизни улардан ўрганганинг ҳам йўқ. Фақат (ўтмиш хабарларини) сенга юборган Бизмиз! Мусога нидо этганимиз пайтда ҳам сен Тур (тоғи)да эмас эдинг. Фақат сен Роббингдан бир раҳмат ўлароқ юборилдинг. Токи, сендан аввал инзор этувчи (огоҳлантирувчи) бир пайғамбар келмаган қавмга сен инзор эт! Балки улар яхши ўйлаб, ўгит қабул этарлар”. (Қасас, 44-46).\nМаолларини ёзганимиз бу оятлар Пайғамбаримиз алайҳиссаломнинг ҳеч кимдан ҳеч нарса ўрганмаганини, бутун билганларининг илоҳий ваҳийга таянганини кўрсатмоқда.\nПайғамбаримиз алайҳиссалом ўзидан юзлаб йиллар кейин кашф этилажак баъзи илмий ҳақиқатларни ҳам ваҳий ила билдиргандир.\n1. Қуёш ва Ой каби самовий сайёраларнинг ҳар бири маълум бир меҳварда айланиб турганини. (“Ёсин”, 40).\n2. Қуёшнинг ўз қароргоҳига қараб юрганини. (“Ёсин”, 38).\n3. Кўкларга мувозанат қонунининг қўйилганлигини. (“Раҳмон”, 7).\n4. Самонинг илк ҳолининг газ бўлганлигини. (“Фуссилат”, 11).\n5. Ер куррасининг айланиб туришини. (“Фуссилат”, 11).\n6. Ҳар жонзотнинг сувдан яратилгани ва сув билан жонли қилинганини. (“Намл”, 82).\n7. Одам алайҳиссалом зурриётлари заррaлар ҳoлида экан, уларга Аллоҳу Таоло тарафидан идрок ва шуур берилиб, илоҳий рубубиятнинг иқрор эттирилиши. (Аъроф, 172-173).\n8. Баъзи меваларнинг уруғлари шамол воситасида учирилиб, урчитилишини (Ҳижр, 22). Муҳаммад алайҳиссалом\n9. Бол ариларида кузатилган фавқулодда мўъжизавий ҳаракатлар уларга Аллоҳ тарафидан илҳом йўли ила қилдирилаётганини (Наҳл, 68- 69).\n10. Ерда юрган, осмонда учган жонзотларнинг ҳам инсонга ўхшаган бир уммат бўлгани (Анъом, 38).\n11. Руҳнинг моҳиятини англашга инсон илмининг етарсиз қолажагини (Исро, 85).\n12. Инсонларнинг бутун ҳаракатлари истинсоҳ этилаётгани, филмга олинаётганини (Жосия, 29).\n13. Жонсиз, тилсиз ҳисобланган нарсаларнинг инсонлар осон англамайдиган тилда Аллоҳни тасбиҳ этишларини (Исро, 44).\n14. Орасига қўйилган парда билан икки денгиз сувларининг бир-бирига қўшилмай туришини (Намл, 61).\n15. Уч минг йил аввал денгизда бўғилиб ўлган Фиръавн жасадининг қуруқликда, юксак бир ерга улоқтирилиб, ундан кейин келганларга ибрат бўлсин учун сақланишини (Юнус, 92).\n16. Бир султон (учиш воситаси ила) билан кўкларнинг чегараларидан ўтиш мумкинлигини (Раҳмон, 33).\n17. Осмонда ҳам ердаги каби мавжудотларнинг борлиги, Аллоҳ истаган он уларни ердагилар билан бир жойга тўплаш мумкинлигини (Шуаро, 29).\n18. Илм ва фан дунёсида эндигина кашф қилинган самонинг кенгайиб бораётгани ҳақиқати (“Ваз- Зoрият”,47) ва бошқа кўпгина ҳақиқатларни Аллоҳу Таоло билдирмаса эди, Пайғамбаримиз алайҳиссалом уларни 14 аср олдин билиши ва бизга билдириши мумкин эмас эди.\nМушрикларнинг Пайғамбаримиз алайҳиссаломга ғалати таклифлари\nМакка мушрикларидан беш киши – Валид бин Муғира, Осс бин Воил, Асвад бин Мутталиб, Асвад бин Абди Ёғус, Ҳорс бин Ҳанзала Пайғамбаримиз алайҳиссаломга ғалати 86 Муҳаммад алайҳиссалом бир таклиф билан келдилар: “Агар бизнинг сенга иймон келтиришимизни истасанг, сен ичида Лот ва Уззага топинмаслик, илоҳларимизга ҳақорат каби бизга ёқмаган нарсалар бўлмаган бир китоб келтир. Ўлгандан сўнг тирилмоқ, охират, мукофот ва жазо каби имконсиз ҳисоблаганимиз нарсалар бўлмаган бир Қуръон келтир. Агар Аллоҳ сенга бундай Қуръон индирмаса, сен уни ўзинг тўқи.\nВа шу қўлингдаги таҳдид оятларини табшир оятига, табшир оятини таҳдид оятига, ҳаромни ҳалолга, ҳалолни эса ҳаромга айлантир.Азоб ояти ўрнига раҳмат оятини қўй. Илоҳларга топинишни танқид қилган оятларни китобдан чиқар, ана шундан кейин сенга ишонайлик, эргашайлик” , дедилар.\nБу воқеадан кейин Аллоҳу Таоло шу оятларни индирди:\n“Оятларимиз уларга очиқ далил ўлароқ ўқилганда (ўлгандан сўнг) бизга рўбарў бўлишга умид қилмаганлар “сен ёки бизга бундан бошқа Қуръон келтиргин ёки уни ўзгартир”, дедилар. Сен де-ки: “Уни ўзимча ўзгартирмак -зинҳор бўлмаяжак иш. Мен менга ваҳий қилингандан бошқа нарсага тобе бўлмасман. Роббимга исён этажак бўлсам, буюк Кун азобидан қўрқаман. Де-ки: “Аллоҳ истасайди, менга бу Қуръоннни индирмасди. Мен ҳам сизга уни ўқимасдим. Аллоҳ уни менинг тилим билан сизга билдирмасди ҳам! Мен ундан (Қуръондан) аввал сизларнинг орангизда бир умр яшадим. Сиз ҳали ҳам ақлингизни йиғиб олмадингизми?” (“Юнус”, 15- 16)”.\nБир куни Пайғамбаримиз алайҳиссалом Каъбани тавоф этар экан, Қуръайш мушрикларидан Асвад бин Мутталиб, Валид бин Муғира, Умаййа бин Ҳалаф, Осс бин Воил унинг ёнига келиб, шу таклифни қилдилар: “Ё Муҳаммад, кел, сен бизнинг динимизга тобе бўл, биз сеникига тобе бўлайлик.\nСен бизнинг илоҳларимизга бир йил топин, биз сенинг илоҳингга бир йил топинайлик. Бу шаклда орамизда ярашув ўрнатилсин”, дейишди. Муҳаммад алайҳиссалом Пайғамбаримиз алайҳиссалом уларга: “Мен Аллоҳга ибодат этарканман, Унга шерик қўшишдан Унга сиғинаман!”, дея таклифларини рад этди. Ва эртаси куни Масжидий ҳарамга бориб, мушрикларга “Кофирун” сурасини ўқиди.\nБу сурани эшитиб, Қуръайш мушриклари Пайғамбаримиз алайҳиссаломга сўкиниб, ҳақорат этдилар.\nИбн Уммий Мактум\nБир куни Пайғамбаримиз алайҳиссалом Қуръайш мушрикларининг катталаридан Валид бин Муғирани исломиятга даъват этиб, суҳбатлашаётган бир пайтда кўзи кўр бўлган Ибн Уммий Мактум келди ва: “Ё Расулуллоҳ, мени иршод эт, Аллоҳнинг сенга ўргатгани нарсаларни менга ҳам ўргат”, дея бошлади. Пайғамбаримиз алайҳиссаломдан Қуръон ўқишини талаб этди.\nИбн Уммий Мактумнинг орага кириб, Пайғамбаримиз алайҳиссаломнинг сўзини кесгани Пайғамбаримиз алайҳиссаломнинг ғашига тегди. Қошини чимириб, юзини тескари бурди.\nИбн Уммий Мактум талабини давом эттирди. Пайғамбаримиз ҳузурсиз ҳoлда уйига кетди. Бу воқеадан кейин Аллоҳу Таоло “Абаса” сурасида Пайғамбаримиз алайҳиссаломни шундай огоҳлантирди: “У ўзининг олдига кўзи ожиз одам келгани учун қошини чимириб, юзини ўгирди. Сен қаердан биласан, балки у (сендан ўрганган маърифати ила гуноҳларидан) покланар?\nЁки ўгит олиб, (сенинг) бу ўгитинг унга фойда берар? Энди (ўз бойлиги билан иймондан) истиғно қилиб турган кимсага келсак, сен унга иқбол қилиб, юзланмоқдасан. Ҳолбуки, унинг (ўз куфридан) покланмаслигидан сен масъул эмассан. (Аллоҳдан) қўрқиб, ёнингга югуриб-елиб келган зотга келсак, сен ундан чалғиб, юз ўгирмоқдасан! Муҳаммад алайҳиссалом\nАммо, йўқ (асло бундай қилма). Чунки (Қуръон оятлари) бир насиҳатдир. Ким хоҳласа ундан насиҳат олар. (Бу оятлар Аллоҳ наздида) азизу мукаррам, қадри юксак, покиза саҳифаларга улуғ, тақводор мирзалар қўллари ила (битилгандир). (“Абаса”, 1- 16).\nБу воқеадан сўнг Пайғамбаримиз алайҳиссалом Ибн Уммий Мактумга икром этиб, у билан суҳбатлашди. “Бир истагинг борми?”, дея ҳол-аҳвол сўради. Кейин ҳам унга “Марҳабо, Роббимнинг менга қилган итобига сабабчи бўлган инсон!”, дея мурожаат қилди.\nМушрикларнинг мусулмонларга қилган қийноқ ва азиятлари\nҚуръайш мушриклари Пайғамбаримиз алайҳиссалом ва унга эргашган мусулмонларга қарши душманликларини кучайтира бошладилар.\nАллоҳу Таоло мушрикларга қарши Пайғамбаримиз алайҳиссаломни амакиси Абу Толиб воситаси ила, Ҳазрати Абу Бакрни эса қавми ва қабиласи воситасида муҳофаза этди. Бошқа мусулмонларга келсак, мушриклар уларни ушлаб, устига темир кўйлак кийдириб, жазирама иссиқда ётқизар ва ёғларини эритар эдилар.\nЖуда кўп мусулмонлар бу даҳшатли қийноқ таъсирида мушрикларнинг айтганини такрорлашга мажбур бўлишди. Фақат Билол Ҳабашийга кучи етмади уларнинг. Қийноқ ва исканжаларга дош бермай динидан қайтганлар ҳам бўлди.\nЛекин Аммор бин Ёсирнинг отаси ва биродари каби динидан қайтмай қийноқлар остида жон берганлар ҳам бор эди. Мушриклар – одамига ва еригa кўра – ҳар қандай ҳақорат ва хўрлашни қилишарди. Абу Толиб Қуръайш мушрикларига қарши Ҳошим ва Мутталлиб ўғилларини тўплаб, уларни Пайғамбаримизни қўришга чақирди. Бу икки Муҳаммад алайҳиссалом қабила Абу Толибнинг таклифини дарҳол қабул этдилар. Фақат Аллоҳ душмани Абу Лаҳаб бу таклифни рад этди.\nТавоф пайтидаги ҳужум\nБир куни Қуръайш мушриклари Каъбанинг Ҳижр деган жойида тўпланиб, Пайғамбаримиз алайҳиссаломни ғийбат қилиб туришарди. Бирдан Пайғамбаримиз алайҳиссалом кўринди. У Ҳажaр-ул Aсвадни истилом қилди, кейин Каъбани тавоф этар экан, мушрикларнинг ёнидан ўтди. Мушриклар унга гап отдилар.\nПайғамбаримиз алайҳиссаломнинг ғазаблангани юзидан кўриниб турарди. Аммо индамай тавофда давом этди. Пайғамбаримиз иккинчи марта уларнинг ёнларига яқинлашганида, яна айни шаклда ҳақорат қилишди. Пайғамбаримиз индамади, тавофда давом этди. Ғазаблангани юзидан кўриниб турарди. Пайғамбаримиз алайҳиссалом учинчи марта уларнинг ёнидан ўтаркан, яна гап отдилар.\nПайғамбаримиз алайҳиссалом бу сафар тўхтади ва: “Эй Қуръайш жамоати! Эшитяпсизми?! Борлиғим қудрат қўлида бўлган (Аллоҳга) ямин этаманки, ҳаққингизда талоққий айлаганим ҳалок хабари ила келдим!”, деди.\nБуни эшитган мушриклар донг қотиб қолдилар. Бошларига худди қуш қўнган каби бошларини олдга эгиб қолишди. Ҳатто ашаддий душман Абу Жаҳл ҳам майин овоз билан:\n– Эй, Қосимнинг отаси! Ўтиб кетавер, тўғри йўлда бўлганинг ҳолда кетавер! Валлоҳи, сен жоҳил киши эмассан!, – деди.\nШунда Пайғамбаримиз алайҳиссалом улардан узоқлашди.\nЭртаси куни мушриклар айни ерда: “сизларнинг юзингизга ёқмаган нарсаларни сўйласа ҳам жим турасизлар, уни қўйиб юборасизлар”, дея бир-бирини танқид қилиб турганида, Пайғамбаримиз алайҳиссалом пайдо бўлди. Мушриклар дарҳол уни ўраб олишди. “шундай- шундай деган сенмисан?”, дея таҳдид билан сўради улар.\n“Ҳа, менман”, деди Пайғамбаримиз алайҳиссалом. Мушриклардан бириси Пайғамбаримиз алайҳиссаломнинг ёқасига ёпишди.\nҲазрат Абу Бакр дарҳол Пайғамбаримизнинг олдига туриб, “Ҳайф сизларга! Сиз бир одамни Роббим Аллоҳдир дегани учун ўлдирмоқчимисиз?!”, деди кўзида ёш билан. Мушриклар чекилдилар.\nАммо ўша куни Ҳазрати Абу Бакрни сочидан ва соқолидан тортиб яраладилар.\nПайғамбаримиз алайҳиссаломнинг уйи Абу Лаҳаб ва Уқба бин Аби Муайтнинг уйлари ўртасида эди. Улар ҳайвон ишкамбасини (ичак чавоғини) Пайғамбаримиз алайҳиссаломнинг эшиги олдига ташлаб кетарди.\nАбу Лаҳабнинг хотини Умму Жамилнинг душманлиги ҳаддан зиёда эди. Бу хотин ҳар кеча тиканларни, питроқларни тўплаб, Пайғамбаримизнинг йўлига ташларди. Бу мавзуда Аллоҳу Таоло “Таббат” сурасини нозил қилди.\nПайғамбаримиз алайҳиссаломдан нафратланган Қуръайш мушриклари “Муҳаммад” (мадҳ этилган)ни тескарисига айлантириб, “музаммам” (ерга урилган) дея масхара қилишарди.\nПайғамбаримиз алайҳиссалом “Аллоҳу Таоло Қуръайш мушрикларининг сўкинч ва лаънатларини мендан қандай узоқлаштирганига ҳайратланмайсизларми? Улар менга “Музаммам” деб сўкар, “музаммам” деб лаънатлардилар, мен эса Муҳаммадман”, дерди. (Аҳмад бин Ҳонбал, 2/244).\nПайғамбаримиз алайҳиссаломнинг қизлари Ҳазрати Умму Кулсум ва Ҳазрати Рукия оталарига пайғамбарлик келмасдан олдин Абу Лаҳабнинг иккита ўғлига унаштирилган эдилар.\n“Таббат” сураси нозил бўлганидан сўнгра Абу Лаҳабнинг хотини Умму Жамил ўғилларига “Рукия ва Умму Кулсум диндан чиқдилар. Улардан айрилинг”, деди.\nАбу Лаҳаб ҳам ўғилларига “Муҳаммаднинг қизидан айрилинг”, деди. Шундан кейин унинг ўғли Утайба Пайғамбаримиз алайҳиссаломнинг олдига келиб: “мен сенинг динингни танимайман, қизингдан айрилдим”, деди ва Пайғамбаримизнинг кўйлагини йиртди. Пайғамбаримиз бунга қарши: “Истайман-ки, Аллоҳ кўппакларидан биттасини сенинг устингга солсин. Аллоҳим, кўппакларингдан бир кўппакни унинг устига сол!”, дея дуо этди. (Байҳокий, “Далоил”, 2/339).\nБуни эшитган Абу Лаҳаб: “Муҳаммаднинг ўғлимга қилган баддуосидан қўрқаман”, деганди. Шундан кейин Утайба бир тижорат карвони билан Шомга йўлга чиқди. Зарко деган бир ерда қўноқладилар. Кечаси бир арслон келиб атрофда айлана бошлади. Утайба “Вой онажон, Муҳаммаднинг дегани каби, бу мени ейди!”, деди.\nАрслон орқасига қайтиб кетди. Йўлдошлари Утайбани ораларига олиб, уйқуга кетишди. Арслон қайтиб келди. Уйқудагиларни бир- бир ҳидлаб, Утайбани топди ва бошини битта ғажиди ва ишини битирди. Утайба жон ҳолатда “мен сизга Муҳаммад энг тўғри сўзлидир демаганмидим?”, дея бақирди ва ўлди.\nЎғлини арслон ўлдирганини эшитиб, Абу Лаҳаб “Мен сизга Муҳаммаднинг ўғлимга қилган баддуосидан қўрқаман демадимми?”, деди.


Феллайни ва Ҳутга 3та ўйинга дисквалификация жазоси тайинланди\n21:02 / 05.05.2016\nАнглия футбол ассоциацияси «Манчестер Юнайтед» ва «Лестер» жамоалари ўртасидаги учрашув вақтида жамоалар футболчилари Роберт Ҳут ва Марвон Феллайни ўртасида кечган жанжалли вазият учун уларга жазо тайинлади.\nГерманиялик ва бельгиялик бу футболчилар энди АПЛ доирасидаги 3тадан учрашувни ўтказиб юборишади. Камералар Ҳутнинг Феллайнининг сочларидан тортгани, «Манчестер Юнайтед» футболчиси эса бунга жавобан тирсаги билан унга зарба берган.\nИкки футболчи ҳам спортчига хос бўлмаган ҳаракатларни амалга оширишда айбланган. Ҳут бу жазога муносабат билдирган ва 3 ўйиндан четлатиш адолатсиз экани ҳақида айтган.\nҚайд этиш керакки, АПЛнинг жорий мавсуми якунига 2та тур қолди ва футболчилар бу 2 тур ўйинидан ташқари кейинги мавсумнинг биринчи учрашувини ўтказиб юборишади.\nФеллайни Ҳут дисквалификация


Автор: Сабрижамил Июнь 21, 2022\nҲазорасп туманидаги ишсиз фуқороларга сабзавот ва полиз экинларини экиш учун 10 йил муддатга ижарага ер майдонлари ажратиб берилган эди.\nБугун ушбу ажратилган ер майдонлардан унумли фойдаланган фуқаролар сабзавот ва полиз экинларини экиб, мўл ҳосил етиштирмоқдалар.\nХусусан, “Ширин қудуқ” маҳалласида яшовчи фуқаролар Азизбек Атамуратов, Ғуломжон Исломов ва Сабоҳат Собировалар ҳам 0,15 сотихдан олган ер майдонига сабзи, картошка, карам, пиёз ва памидор экинларини экдилар. Ҳозирда эса ҳосилдорлик яхши.\n-Мен шу пайтгача доимий ишга эга бўлмаганман. Далада оиламиз билан пахта терганмиз. Бизга 0,15 сотихдан ер ажратилди. Ҳозирда бу ерга сабзи, карам, памидор ва пиёз экиб, мана ҳосилдорлик яхши, биринчи фойдасини олиб бошладик. Президентимизга минг раҳмат айтаман. Чунки, биз иш билан банд бўлдик, уйимизга даромад келмоқда, оиламиз билан улардан миннатдормиз, -дейди Сабоҳат Собирова.


Расм манбаси : Aferizm.ru\nЖамиятимизда аёлга юксак таърифу ташбеҳлар берилиб, чексиз ҳурмат ва иззат кўрсатилади. Унинг мақоми муҳтарама она, суюкли ёр, меҳрибон ва покиза қиз сифатида бениҳоя улуғланади. Бироқ гуруч курмаксиз бўлмас – бу юксак номга доғ тушириб, юзи шувут бўлиб қолаётган аёллар ҳам, афсуски, ҳаётда учраб туради.\nУлар бойлик, мол-дунё топиш илинжида ўз ор-номуси, шаъни ва қадр-қимматини бозорга солиб, шаҳвоний мақсадларда сотаётган кимсалардир. Ачинарлиси, бу кимсалар фарзандларининг тарбиясига ҳам салбий таъсир ўтказади. Чунки улар ўзларининг яшаш хонадонларини кўнгилхушликлар учун “ишқ макони”га айлантиради. Бу каби нохуш ҳолатларнинг олдини олиш мақсадида ҳуқуқни муҳофаза қилувчи органлар томонидан тезкор тадбирлар олиб борилиб, уларнинг ахлоқсиз қилмишлари фош этилмоқда.\nМасалан, Сожида Раззоқова (исм-шарифлар ўзгартирилган) ана шундай пулни ор-номусдан устун қўйган аёллардан бири. У асли хоразмлик бўлиб, вақтинча ишсиз, пойтахтда оиласи билан яшайди. Ёш бўлишига қарамай, бирон-бир ҳунарнинг бошини тутай демайди. Балки маънавий бузуқ кимсаларга кўнгилхушлик қилишлари учун шароит яратиб, “хизмат ҳақи” олиб келган. Навбатдаги мижози унинг жирканч даромадига панд берди.\n...Сожида телефон гўшагини кўтараркан, ўзини Темур, деб таништирган йигитнинг илтимосидан бироз дадилланди. Чунки бу йигит унинг телефон рақамини Одил берганлигини айтганда, кўнглидаги барча гина-кудуратлар эсдан чиқиб, суюниб кетди. Чунки сўнгги пайтда Одил билан ўртасидаги келишмовчилик сабаб Сожида турар жойини ўзгартириб кетганди. Одил мени унутмабди, деган хаёл билан Темурдан шубҳаланиб ўтирмади, ёрдам беришини айтди.\n– Опажон, кўпдан бери яхши кўриб юрадиган қизим бор, шунга бир-икки соатга жой топиб беринг, – деди Темур орсизларча.\n– Одил айтган бўлса “хўп” дейишдан бошқа иложим йўқ, – деди Сожида хотиржам оҳангда.\n– Хизмат ҳақингизга 300 минг сўм берсам, рози бўларсиз, – деди Темур савдосини аниқ қилиб.\n– Бу камроқ, дердиму, лекин пулга муҳтожман, онам касал, даволатишим учун пул керак бўлиб турибди, – деди Сожида хўрсиниб.\nТемур кечки пайт “маъшуқаси”ни олиб кўнгилхушлик қилгани боришини айтиб, телефон гўшагини қўйди. Сожида эса осонгина келаётган луқмадан ҳаволаниб, енгил нафас олди.\nБироқ халқимизда “нопокликнинг умри қисқа”, деб бежиз айтишмаган. Сожидага харом йўл билан пул топиш татимади.\nСожида Раззоқова ўзининг ижара уйида маънавий бузуқ фуқароларнинг кўнгилхушлик қилишлари учун шароит яратиб бериш эвазига “хизмат ҳақи” олаётганида қўлга олинди.\nЖиноят ишлари бўйича Яккасарой туман суди томонидан С.Раззоқова қўшмачилик ва фоҳишахона сақлаш жиноятини содир этганликда айбланиб, жиноий жавобгарликка тортилди.\n(“Инсон ва қонун” газетасидан олинди).\n2018-10-25 18:07:54 | 859 | 0 |\n2018-10-16 15:37:35 909 0\n2018-10-17 11:24:10 890 0\n2018-11-13 13:52:57 881 0\nМуборак тумани ҳокими ёрдамчиси ва туман молия бўлими бошлиғи пора билан қўлга тушди\n2018-09-26 13:59:10 1602 0\nФарғона вилояти туманларида одам ўлими билан боғлиқ жиноятлар кўпайган\n2018-11-17 17:53:24 957 0\nҚонунлар ижроси таъминланмоқда\n2018-11-16 19:46:05 1056 0


Ўқувчининг овқатига сарфланган ҳар бир доллар...\n15.01.2020 14:19 0 1911\nКам таъминланган оилалардан чиққан мактаб ўқувчилари давлат ҳисобидан бепул иссиқ овқат билан таъминланади, аммо истардикки, қозоқ тадбиркорлари ҳам бизга ёрдам беришса, деди Қосим-Жомарт Тоқаев Президент ёш захира кадрлари билан учрашувда.\n«Давлат ижтимоий сиёсатининг энг оптимал моделини қидириш билан бандмиз. Манзилли ижтимоий ёрдам, айниқса, ўта муҳим. Давлат чиндан-да кўмакка муҳтожларга ёрдам қўлини чўзиши шарт. Одамларга оқланмайдиган ваъдалар бермаслик керак. Бу йўлнинг охири вой. Ҳукумат, даромадидан қатъи назар, барча кўп болали оилаларга нафақа тўлайди», — деди Қозоғистон президенти.\nТоқаевнинг таъкидлашича, кам таъминланган оилаларнинг мактаб ўқувчилари бепул иссиқ овқат, йўлкира, мактаб формаси, керакли ўқув қўлланмалари билан давлат ҳисобидан таъминланади. Бу савобли ишдан, президентнинг қўшимча қилишича, «миллий буржуазия» — маҳаллий тадбиркорлар чет қолишмаса яхши бўларди.\nТоқаев тадбиркорларнинг мамлакатдаги болаларни фаол қўллаб-қувватлаш тажрибаси қатор Европа мамлакатларида, хусусан, Финляндия, Швеция, Чехия ва Эстонияда яхши самара бераётганини эслатиб ўтди.\n«БМТ жаҳон озиқ-овқат дастури ҳисоб-китобларига кўра, мактаб ўқувчисининг овқатланишига сарфланган ҳар бир доллар уч, баъзида ўн баравар бўлиб ўзини қоплаб кетаркан. Биз бизнес вакиллари, саховатпешалар ёрдамида бу вазифани уддалай олишимизга ишонман», — деди Қосим-Жомарт Тоқаев сўзини якунларкан.\nўқувчи Қозоғистон мактаб ижтимоий ҳимоя қосим-жомарт тоқаев бепул овқат\nХориж 08/05, 11:13


Бундеслигада янги мавсум бошланмоқда. "Бавария" ва "Боруссия" чемпионлик учун асосий даъвогарлар\n16:43 / 26.08.2016\nФутбол бўйича Германия чемпионати бугун Тошкент вақти билан соат 23:30да "Бавария" ҳамда "Вердер" жамоалари ўртасидаги учрашув орқали старт олади. "Бавария" ҳар галгидек мавсум арафасида ғолиблик учун асосий даъвогар, бу жамоага ёзги трансферлар вақтида 100 млн евродан ортиқ маблағ сарфлаган ва ўнга яқин футболчи сотиб олган "Боруссия" асосий рақобатчи бўлиши кутилмоқда.\n"Бавария" ўтган мавсумда қаторасига тўртинчи марта бундеслига чемпиони бўлди (умумий ҳисобда 26-марта). Мюнхенликлар иккинчи ўриндаги "Боруссия"ни 10 очкога ортда қолдирди, лекин ЕЧЛда муваффақиятсизликка учради. Хосеп Гвардиола жамоага айнан ЕЧЛда ғолиб бўлиш учун таклиф этилганди, лекин мураббий бунинг уддасидан чиқа олмади, мавсум ярмида у "Манчестер Сити"га йўл олиши маълум бўлди. Унинг ўрнига италиялик тажрибали мутахассис Карло Анчелотти таклиф этилди. Энди унга ҳам жамоани Европа миқёсида совриндош этиш вазифаси қўйилади.\nЖамоа ёзги трансферлар вақтида асосий рақобатчи "Боруссия" сардори, ҳимоячи Матс Ҳуммельс 35 млн евро сарфлаб сотиб олинди. Яна шунча маблағ "Бенфика"дан 19 ёшли португалиялик Ренато Санчешни сотиб олиш учун сарфланди.\n"Боруссия" эса Ҳуммельсдан ташқари Генрих Мхитарян ва Илкай Гундоган билан хайрлашди ва бу трансферлар орқали 110 млн евро ишлаб олди. Лекин трансферлардан олинган маблағнинг деярли барчаси янги футболчилар учун сарфланди, жами 8 нафар футболчи сотиб олинди. Хусусан, "Бавария"дан Марио Гётце ҳамда Себастьян Роде, "Вольфсбург"дан Андре Шюррле жалб этилди.\nБундеслига юлдузлари Англияга йўл олди\nГермания чемпионати Европанинг кучли чемпионатларидан бири сифатидаги мақомини сақлаб қолаётган бўлсада, бу чемпионат вакиллари Англия ва Испанияга йўл олишдан тўхтаётгани йўқ. Ёзда бундеслигадаги 3та асосий трансфер Германия-Англия йўналишида бўлди: аввалига "Боруссия" М ярим ҳимоячиси Гранит Чака "Арсенал"га ўтди, кейинроқ "Боруссия" Д жамоасининг арманистонлик футболчиси "МЮ" аъзосига айланди, Лерой Сане эса "Шальке"ни "Манчестер Сити"га алмаштирди.\nЧемпионлик пойгасида Мюнхен ва Дортмунд жамоаларига "Байер" ва Менхенгладбахнинг "Боруссия" жамоалари ҳам рақобат қилиши кутилмоқда. "Байер" мавсум арафасида "Динамо" Киевдан австриялик ҳимоячи Александр Драговични сотиб олди.\nГермания чемпионатининг бу мавсумида ҳам 18та жамоа иштирок этади. Булар: "Бавария" (Мюнхен), "Боруссия" (Дортмунд), "Байер" (Леверкузен), "Боруссия" (Менхенгладбах), "Шальке" (Гельзенкирхен), "Майнц", "Герта" (Берлин), "Вольфсбург", "Кельн", "Ҳамбург", "Ингольштадт", "Аугсбург", "Вердер" (Бремен), "Дармштадт", "Ҳоффенхайм", "Айнтрахт" (Франкфурт-Майн), "Фрайбург" ва "Лейпциг".\nМавсум илк марта "Штутгарт" жамоасиз ўтади. 1992 ва 2007 йилларда мамлакат чемпиони бўлган бу жамоа ўтган мавсум якунида кейинги 40 йил ичида илк марта юқори дивизионни тарк этганди.\nГерманияда илк чемпион, 1903 йилда аниқланган, ўшанда янги мавсум дебютанти "Лейпциг" чемпион бўлганди. 1963 йилда эса ГФРда бундеслига ташкил қилинди. Шу вақтгача "Бавария" 26 марта, "Нюрнберг" 9 марта (охирги сафар 1969 йилда), "Боруссия" Д 8 марта "Шальке" 7 марта чемпион бўлди.\nБундеслига. «Боруссия» «Байер»ни тор-мор этиб, учинчи ўринга кўтарилди\nDer Klassiker шармандали ҳисоб билан тугади\n00:08 / 01.04.2018\n21:56 / 03.03.2018


Ниқоблардан нотўғри фойдаланиш касалланиш хавфини оширади – мутахассис | Qalampir.uz\nНиқоблардан нотўғри фойдаланиш касалланиш хавфини оширади – мутахассис\nСаломатлик\t25 Октябрь 19:08 4595\nКоронавирусдан ҳимояланишда энг яхши восита ниқоблар, дея ҳисобланмоқда. Аммо ундан нотўғри фойдаланиш аянчли оқибатларга олиб келиши мумкин. Тиббиёт фанлари номзоди Владимир Зайцевнинг сўзларига кўра, ниқобни иякка тақиш мумкин эмас, у бурун ва оғизни ёпиши зарур.\nШунингдек, у битта ниқобни максимал бир неча соат давомида тақиш мумкинлигини таъкидлади. Шифокорнинг айтишича, ҳозирги пайтда одамлар ниқоблардан соғлиғини ҳимоя қилиш, коронавирусдан сақланиш ва олдини олиш учун эмас, балки жамоат транспортидан фойдаланиш ва дўконларга ташриф буюришда жаримага тортилмаслик учун фойдаланмоқда. Унинг фикрига кўра, бу ёндашув нотўғри.\nЗайцев, шунингдек, жамоат транспортларидаги тутқични ушлаб бўлгач, лифт ёки банкомат тугмачасини босгач, юзга, бурунга ёки кўзга қўллар билан тегмаслик кераклигини таъкидлади. Мутахассисга кўра, одамларнинг яна бир хатоси – дўконларда, савдо марказларида ва бошқа жамоат жойларида қўлларни тозалаш воситаларини камдан-кам ишлатишидадир.\nАввалроқ, Пандемия даврида коронавирусдан ҳимояланиш воситаларидан бири - антисептиклардан тез-тез фойдаланишга тўғри келаётгани, улардан тез-тез фойдаланишнинг саломатликка таъсири ҳақида хабар берган эдик.\nкоронавирус тиббий ниқоб\n27 Ноябрь 12:23 47623\n28 Ноябрь 16:49 32398\n27 Ноябрь 11:00 28590\n27 Ноябрь 10:07 19285\n27 Ноябрь 21:38 16702


Эксперт: Мигрантларни чет элда уюшган ҳолда ёллаш, ишга жойлаштириш, ўқитиш, ҳаёти ҳамда соғлиғини суғурталашни белгиловчи махсус қонунчилик мавжуд эмас\n16:02 / 23.07.2020\nЎзбекистонда меҳнат миграцияси ташкиллаштирилмаган, чунки мамлакатда миграция соҳасидаги муносабатларни тартибга солишнинг зарур ташкилий-ҳуқуқий механизмлари, мигрантларни чет элларда уюшган ҳолда ёллаш, ишга жойлаштириш, ўқитиш, ҳаёти ҳамда соғлиғини суғурталаш ва ҳоказоларни белгиловчи махсус қонунчилик мавжуд эмас. «Ҳуқуқий муаммоларни ўрганиш маркази» ННТ директори Шамил Асянов «Ўзбекистонда ёшлар меҳнат миграциясини тартибга солиш истиқболлари» мавзусида ташкил этилган халқаро илмий-амалий видеоконференция чоғида шундай фикрларни билдирди.\nБугунги кунда ХМТнинг ҳисоб-китобларига кўра, халқаро муҳожирлар сони дунё бўйлаб 272 млн. кишига етган ва уларнинг учдан икки қисми меҳнат мигрантлари ҳисобланади. Бу дунё аҳолисининг 3,5 фоизидир. 2019 йилда муҳожирларнинг пул ўтказмалари 689 млрд. АҚШ долларидан ошган.\nҚайд этилишича, 70 млн.дан ортиқ аҳоли яшайдиган Марказий Осиё мамлакатлари учун асосий масалалардан бири бу – ёшлар миграциясидир. Миграция нуқтаи назаридан минтақанинг барча мамлакатларида умумий хусусиятлар кузатилади. Масалан, Қозоғистон иш берувчи давлат бўлса, Қирғизистон, Тожикистон, Туркманистон ва Ўзбекистон асосан ишчи кучи етказиб берадиган давлатлар ҳисобланади.\nМаълумотларга кўра, ҳар йили 600 мингдан зиёд битирувчилар меҳнат бозорида барқарор иш ўринларини яратишни талаб қилмоқда ва уларнинг аксарияти иш қидираётганлиги ушбу соҳадаги ишлар етарли даражада олиб борилмаётганини кўрсатади.\nУшбу вазиятдаги асосий вазифалардан бири тартибли меҳнат миграциясини ташкил қилишдир. 2018 йилда Ўзбекистон Республикасидаги меҳнат мигрантлари умумий сонининг 52 фоизи 16-30 ёшдаги фуқаролар бўлган.\nВидеоконференцияда иш берувчи томонидан меҳнат мигрантлари ҳуқуқлари бузилишининг олдини олиш, меҳнат миграцияси жараёнларининг фаоллашуви ва унда ёшлар иштироки тобора ортиб бораётгани, 30 ёшгача бўлган ёшларнинг миграция жараёнидаги фаол иштироки, мамлакат иқтисодий кўрсаткичининг ўсиши, аҳоли бандлигини вақтинча таъминлашга ижобий таъсир қилиши билан боғлиқ масалалар муҳокама этилди.\nМаълум сабабларга кўра, мамлакатда ташқи меҳнат миграцияси юқори даражада сақланиб қолинмоқда. Мисол учун, Ўзбекистондаги иш ҳақи бошқа иш берувчи мамлакатлардаги иш ҳақига нисбатан паст. 2017-2018 йилларда Ўзбекистонда энг юқори ўртача иш ҳақи газ ва нефтни қайта ишлаш саноатида кузатилган (400 АҚШ доллар), соғлиқни сақлаш ва таълим соҳаларида эса ўртача иш ҳақи паст (150-170 доллар). Қишлоқ хўжалиги соҳасида ишчилар учун иш ҳақи 100 долларгача. Шундай қилиб, мигрантларнинг даромади маҳаллий аҳолининг ўртача даромадидан икки ёки уч баравар кўпдир.\n15:27 / 28.04.2021\nБайден АҚШдаги энг кам иш ҳақи миқдорини икки бараварга оширди\n10:52 / 28.04.2021\nКорхона ва ташкилотларда ишловчиларнинг ўртача ойлик иш ҳақи маълум қилинди


ЎзА - Истеъмолчилар федерацияси таҳлили: Автолизинг ташкилотлари одамларни чув туширмоқда...\n25.08.2019 Чоп этиш версияси\nИстеъмолчилар федерацияси таҳлили: Автолизинг ташкилотлари одамларни чув туширмоқда...\nПсихологларнинг фикрича, инсоннинг тўкин яшаш омиллари сирасига ўз шахсий уйи, оиласи ва фарзандлари борлиги ҳамда шахсий машинага эга экани кирар экан. Албатта, булар нисбий тушунчалар... Бахт ва тўкисликни ҳамма ўз дунёқарашидан келиб чиқиб белгилайди. Аммо бугунги шиддатли замонамизда кўпчилик инсонлар ўзи ва оиласи учун барча шароит ва имкониятларни яратишга интилмоқда. Ҳатто, энг чекка қишлоқларимизда ҳам шаҳардагидан кам бўлмаган шароитларга эга уй ва ўз шахсий автомашинасига эга бўлиш учун юртдошларимиз астойдил меҳнат қилиб, тер тўкишяпти. Яхши яшашга ҳаракат қилган инсон, албатта таҳсинга сазовор. Боиси, халқ тўқ бўлиб, тўкинчиликда ҳаёт кечирса, мамлакат тараққий этади, фарзандларимиз фаровонликда вояга етади.\nАна шундай қулайликлар сафида турувчи автоуловларга эга бўлиш эса осон эмас. Афсуски, орзу-ҳавас билан автосалонга пул тўлаб, кейин машинасини йиллар давомида кутганлар, алданганлар ҳам бор орамизда. Ҳамон бу тизимдаги ўйинларнинг давом этаётгани эса жуда ачинарли...\nИстеъмолчилар ҳуқуқларини ҳимоя қилиш федерациясига автолизинг “қурбони” бўлганлар кўп бора мурожаат қилади. Бугун шундай ҳолатларга алоҳида тўхталамиз.\nАндижон вилоятида яшовчи М.Темиров Республика Истеъмолчилар ҳуқуқларини ҳимоя қилиш федерациясига мурожаат қилар экан, у Фарғона шаҳридаги “Умид савдо файз инвест” масъулияти чекланган жамияти билан 2018 йилда шартнома тузиб, “Damas-3” автомашинасига буюртма берганини маълум қилган.\nШартномага биноан, МЧЖ ҳисоб рақамига 31 250 000 сўм бошланғич тўлов амалга оширилган. Машинани оладиган фурсат келиб, ўтиб кетса ҳамки, автоуловдан дарак бўлмаган.\nФедерация томонидан МЧЖ масъул шахсларига тушунтиришлар олиб борилгандан сўнг, 40 кун ичида автомашина учун тўланган пул қайтариб берилишини зиммасига олган “Умид савдо файз инвест” МЧЖ ўз ваъдасида турмади.\nФедерация мутасаддилари ҳам бу ишни охирига етказмай қўйишмади. Ваъда бериб бажармайдиганлар автомобиль учун тўланган бошланғич пул маблағини эгасига қайтариб беришга мажбур бўлди.\nНукус шаҳри 22-кичик тумани, 9-уй, 33-хонадонда истиқомат қилувчи Ярашев Қамариддин Ўзбекистон истеъмолчилар ҳуқуқларини ҳимоя қилиш жамиятлари федерациясининг 1091– ишонч телефони орқали мурожаат қилиб, “QQAVTOTEXXIZMAT” МЧЖ билан “Damas-2” русумли автомобиль олиш учун шартнома имзолагани ва шунга мувофиқ пул ўтказиб берганини маълум қилган. Мурожаатга автосалон ходимлари автомашинани Нукусдан эмас, балки Хоразм вилоятидан олиши кераклигини айтгани сабаб бўлган.\nНукус шаҳар Истеъмолчилар ҳуқуқларини ҳимоя қилиш жамияти ходимлари вазиятни ўрганиб чиқиб, ўша куннинг ўзида истеъмолчига “Damas” автоуловини Нукус шаҳрида топширган.\nҚорақалпоғистонда яна бир шундай ҳолат юз берди. Жорий йилнинг 9 январь куни Қорақалпоғистон Республикаси Истеъмолчилар ҳуқуқларини ҳимоя қилиш жамиятлари федерациясининг ишонч телефонига Қўнғирот тумани, Қирққиз қишлоғида истиқомат қилувчи фуқаро И.Узақбергенованинг Кегейли туманида жойлашган “KEGEYLI-AGROTEXSERVIS MTP” автосалонга “Cobalt” автомашинасини олиш учун пул ўтказгани ва автосалон ходимлари томонидан автомашина келгани хабар қилган, лекин автомашинани Хоразм вилоятидан олиш керак бўлаётгани борасидаги норозилик мурожаати жўнатилган. Ушбу мурожаат Кегейли тумани Истеъмолчилар ҳуқуқларини ҳимоя қилиш жамияти мутахассислари томонидан ўрганиб чиқилди ҳамда истеъмолчига 2019 йил 15 январь куни Кегейли туманининг ўзида “Cobalt” автомашинасини олишига амалий ёрдам кўрсатилди.\nИстеъмолчилар ҳуқуқларини ҳимоя қилиш жамияти Кегейли тумани бўлимига тумандаги Ақтуба овулида яшовчи фуқаро Қ.Юсупов мурожаат қилди.\nМурожаатда таъкидланишича, истеъмолчи 2018 йил 12 июнь куни “Умидсавдо-файз инвест” масъулияти чекланган жамияти билан лизинг асосида оқ рангли “Nexia-3” автомашинасини сотиб олиш учун шартнома тузган ва 2018 йил 12 июнь куни 33 400 272 сўм, шундан 18 826 272 сўмини пластик картадан, 14 574 000 сўм нақд ўтказгани, пул тўлаганига 250 кун бўлган бўлса-да, на автомобилдан ва на пулдан дарак бўлмаган.\nУшбу мурожаат юзасидан Истеъмолчилар ҳуқуқларини ҳимоя қилиш жамиятлари федерацияси мутахассислари ўрганиш ишларини олиб борди. Унга кўра, ҳақиқатдан лизинг ташкилоти шартнома шартларини бажармагани аниқланди. Ваҳоланки, шартномада пул ўтказилган кундан бошлаб 120 иш кунида автомобилни истеъмолчига топширилиши кўрсатилган.\nМурожаат ўрганиб чиқилгандан сўнг, 10 кун ичида Қ.Юсупов автомобилга тўлаган пулини тўлиқ қайтариб олди.\nҚорақалпоғистон Республикасидан мурожаат қилган яна бир юртдошимиз Жавоҳир Абдунабиев “Тўрткўл Автолизинг” МЧЖ корхонаси билан шартнома тузиши орқали “Damas” русумли автомобилини лизинга бериш тўғрисида келишади. Шартномада белгиланган сумма 53 630 000 сўмни аввалдан тўлаб беради. Лекин корхона истеъмолчига на автомашинани етказади ва на тўланган пулни қайтариб беради. Федерация мутахассислари масалани синчковлик билан ўрганиб чиқишди ва истеъмолчи тўлиқ ҳақ экани маълум бўлади. Натижада, “Damas” учун тўланган 53 630 000 сўм эгасига қайтариб берилди. Таассуфки, булар денгиздан бир томчи, холос.\nМазкур ҳудуддаги яна бир ҳолат. Худди шу Тўрткўл туманидаги “Тўрткўл Автолизинг” МЧЖ корхонаси раҳбари А.Раджапбаев томонидан тумандаги Уллибоғ ОФЙ 114 – хонадонида яшовчи Қабулов Жаҳонгир Азамат ўғли билан 2019 йил 8 январь куни тузилган №01/01-сонли “Spark” русумли автомобилини лизинг бериш тўғрисида тузган шартнома шартларини бажара олмагани сабабли, истеъмолчи Қабулов Жаҳонгир тўлаган 19 999 000 (ўн тўққиз миллион тўққиз юз тўқсон тўққиз минг) сўм лизинг асосий тўлови, 3 332 000 (уч миллион уч юз ўттиз икки минг) сўм лизинга хизмат кўрсатиш тўловини – жами 23 331 000 (йигирма уч миллион уч юз ўттиз бир минг) сўмни тўлиқ нақд пулда қайтариб тўлаб берди. Шунингдек, лизинг шартномасининг 6.3-банди бўйича шартнома ўз вақтида бажарилмаганлиги учун лизинг объекти қийматининг 2 фоиз миқдорида 1 334 000 (бир миллион уч юз ўттиз тўрт минг) сўм пеня ҳам тўлади.\nАфсуски, киши таъбини хира қиладиган бундай ҳолатлар Қорақалпоғистонда кам эмас. Нукус шаҳар истеъмолчилар ҳуқуқларини ҳимоя қилиш жамиятига шаҳарда истиқомат қилувчи фуқаро Ж. К мурожаат қилди. У ўз мурожаатида Нукусда жойлашган автосалондан “Cobalt” автомашинасини олиш учун шартнома тузгани, шартнома шартларига кўра автомашина кечиктирилаётганидан норозилигини билдирган.\nМурожаат жамият мутахассислари томонидан ўрганилиб, асосли экани исботланди ва истеъмолчига “Cobalt” автомашинаси етказилиб, кечиктирилган 30 кун учун 219 582 сўм (пеня) истеъмолчи фойдасига ундириб берилди.\nБухоро вилояти Жондор тумани “Самончуқ“ МФЙ Мурғак қишлоғида яшовчи Шарипов Бобур Истеъмолчилар ҳуқуқларини ҳимоя қилиш жамиятлари федерациясининг 1091–ишонч телефонига мурожаат қилган. Унинг мурожаатига кўра, Ғиждувон “Автотеххизмат” авто салонидан “Cobalt” русумли автомашинасини сотиб олиш учун шартнома тузилган. Келишув шартлари бажарилмаганлиги сабабли Ғиждувон туман истеъмолчилар ҳуқуқларини ҳимоя қилиш жамияти ходимлари томонидан мурожаат синчковлик билан ўрганиб чиқилди ҳамда “Cobalt” русумли автомашина эгасига олиб берилди.\nАгар автомашина ўз вақтида етказиб берилмаса, корхона томонидан ҳар бир кечиктирилган кун учун 0,4 фоиз миқдорида пеня тўланиши шартномада белгиланган. Бухоро тумани Истеъмолчилар ҳуқуқларини ҳимоя қилиш жамиятига Вобкент туман Кулолчи кўчаси 65-уйда яшовчи Саъдулла Наврўзов мурожаат қилган. У ўз мурожаатида “ Ситора-авто савдо” МЧЖ билан “Nexia-3” автомашина сотиб олиш учун белгиланган тўловни амалга ошириб, шартнома тузган. Шартномага асосан, 2019 йил 1 январга қадар автомашина фуқарога етказиб берилиши белгиланган бўлган. Агар ўз вақтида етказиб берилмаса, корхона томонидан ҳар бир кечиктирилган кун учун 0,4 фоиз миқдорида пеня тўланиши шартномада кўрсатилган. Аммо истеъмолчига шартномада кўрсатилган муддатда автомашина берилмаган.\nМурожаат вилоят Истеъмолчилар ҳуқуқларини ҳимоя қилиш жамияти мутахассислари томонидан ўрганилиб, натижасида фуқарога “Nexia-3” автомашинаси олиб берилди, шунингдек, истеъмолчининг аризасига биноан, кечиктирилган муддат бўйича пеня ҳисобланиб, корхона томонидан фуқарога ўн миллион тўққиз юз ўн минг тўрт юз ўн саккиз сўм пеня тўланди.\nБухоро шаҳар истеъмолчилар ҳуқуқларини ҳимоя қилиш жамиятида Вобкент тумани Янгикент ҚФЙ Ширин қишлоғида яшовчи фуқаро И. Рамазоновнинг оғзаки мурожаати рўйхатга олинган.\nУшбу мурожаатда қайд этилишича истеъмолчи 2018 йил 6 август куни “Умид савдо файз инвест” МЧЖ билан “Nexia-3” русумли автомашинаси харид қилиш учун шартнома тузган ва истеъмолчи шартномада кўрсатилган 34 750 000 сўмни тўлаган. Аммо автомашинани ўз вақтида етказилмаган.\nИстеъмолчининг мурожаати жамият ходимлари томонидан ўрганилиб, истеъмолчи ва тадбиркорнинг ҳуқуқлари тушунтирилди ҳамда истеъмолчининг тўлиқ 34 750 000 сўм нақд пули қайтариб берилди.\nОлот тумани “Денов” МФЙ Олмазор қишлоғида истиқомат қилувчи Ўткир Азимов яхши ният билан Бухоро шаҳридаги “Умид” автолизинг ташкилотига “Nexia-3” автомашинаси учун шартнома асосида пул тўлайди. Нақд 38 000 000 сўмни ҳеч қандай эътирозларсиз, ўз вақтида топширади ва автоулов келишини кутади. Буни қарангки, вақт ўтиб на автомобилдан дарак бор, на шартномадаги ваъда берилган шартлардан. Натижада истеъмолчи Ўткир Азимов фуқаролик ҳуқуқлари поймол этилганини тушуниб етади ҳамда шартномани бекор қилади. Бироқ “Умид” автолизинг ташкилоти 38 000 000 сўм пулни қайтаришни пайсалга солади. Автомобилни етказиб бермагани учун мижоз корхона раҳбарларидан тўланган пулни қайтаришини сўраб мурожаат қилган, аммо унинг мурожаатлари жавобсиз қолган.\nМурожаат мутахассислар томонидан ўрганилганида, ҳақиқатдан “Ориент Авто Лизинг” корхонаси томонидан истеъмолчи ҳуқуқи бузилганлиги маълум бўлди. Корхона раҳбарларига Ўзбекистон Республикаси “Истеъмолчиларнинг ҳуқуқларини ҳимоя қилиш тўғрисида”ги қонуннинг тегишли бандлари талаблари тушунтирилди. Натижада фуқарога 51 184 000 сўм маблағи қайтариб берилди. Kорхона раҳбарларига келгусида бу каби камчиликларга йўл қўйилса, қонунда белгиланган тартибда чора кўрилиши тушунтирилди.\nЯна бир ҳолат. Бухоролик Шохиддин Ахмедов вилоят Истеъмолчилар ҳуқуқларини ҳимоя қилиш жамиятига ариза ёзиб, ўзини анчадан буён қийнаётган муаммо юзасидан мурожаат қилди.\nМурожаатга кўра, Шохиддин Ахмедов Бухоро шаҳридаги “Умид авто лизинг” корхонасига “Nexia-3” автомобили учун 2018 йил август ойида 34.750.000 сўм нақд пул тўлаган. Аммо ҳозирга қадар автоуловни ололмаганидан норози бўлган. Жамият бундай муаммоларга ечим топишга доим ҳаракат қилди. Учар тадбиркордан истеъмолчининг 34.750.000 сўм нақд пули олиб берилди ва унинг қонуний ҳуқуқлари тикланишига эришилди.\nБиз юқорида Қорақалпоғистон Республикаси, Бухоро вилоятларидаги автосалон ва лизинг хизматларида алданган юртдошларимизни мурожаатлари, учраётган муаммолар юзасидан қисқача маълумотлар келтирдик холос. Ваҳоланки бу каби холатлар сони анчагина.\nБинобарин, Ўзбекистон Истеъмолчилар ҳуқуқларини ҳимоя қилиш жамиятлари федерацияси эса уларга қарши қаттиқ курашмоқда. Истеъмолчилар ҳуқуқларини ҳимоя қилиб, алданиб вақт ютқазган инсонларга пеня ундириб бериш учун ҳам чоралар амалга оширилмоқда. Мухтасар айтганда, лизинг хизматларидан фойдаланишда огоҳ бўлинг!\nЎзбекистон Республикаси Истеъмолчилар\nҳуқуқларини ҳимоя қилиш


ҲАФТА ЎЙИНЛАРИ: МАДРИД, РИМ ВА ЛОНДОНДА ДЕРБИ! | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\n“Эрудит СПОРТ” қуйида томошабоп ўтиши кутилаётган тўрт тўқнашувни ўтказиб юбормасликни тавсия қилади:\n18 ноябр, шанба, соат: 22:00\nТВ-трансляция: «Спорт ТВ»\n53 ҒАЛАБА 57 ДУРАНГ 38 ҒАЛАБА\nСўнгги учрашув: “Рома” – “Лацио” 2:0 ва 1:3\n327,10 миллион евро VS 201,95 миллион евро\nЎзаро учрашувлар тарихи шуни тасдиқлайдики, “Лацио” ва “Рома” мавсумга қандай тайёргарлик кўрмасин “Рим дербиси” курашларга бой ўтган. Клубларни шуғуллантираётган мураббийларнинг ишига ҳам мазкур тўқнашув орқали баҳо берилган ҳатто. Жамоаларнинг жорий мавсумда кўрсатаётган ўйини тўқнашув янада шиддатли ўтишига ишорадек гўё. “Бургутлар”нинг иштаҳаси карнай, “Бўрилар”нинг “кўзи қонга” тўлиб турибди. Симоне Индзаги ва Эусебио Ди Франческо танлаган тактика ҳам ҳужумга асосланган: “Рома” 4-3-3, “Лацио” 3-5-2 схемасида ҳаракатланяпти. Қўшимча қилиш керакки, “Лацио”ни меҳмонда тўхтатиб бўлмаяпти: охирги олти учрашувда ўн саккиз очко. Устига-устак, ўша ўйинларда рақиблар дарвозасини камида икки марта ишғол этяпти. Ўз навбатида, майдон эгалари мустаҳкам ҳимоя эвазига очко йўқотмаяпти. Ўн бир турда фақат тўрт рақибгина “Рома” дарвозасига йўл топган.\n18 ноябр, шанба, соат: 00:45\n41 ҒАЛАБА 44 ДУРАНГ 54 ҒАЛАБА\nСўнгги учрашув: “Наполи” – “Милан” 4:2 ва 2:1\n353,90 миллион евро VS 340,80 миллион евро\nСўнгги ўйинда нурсиз дурангга имзо чекиб, икки очко йўқотган “Наполи” устидан “мағзава ағдариш”га улгуришди. Маурицио Сарри уни кўкларга кўтармасликларини сўраганда қоқилди. Эртаги узоққа чўзилмаслигини кутиб юрганлар талайгина экан. Шундай экан, майдон эгалари Монтелланинг “Милан”ига қарши матчда ҳам ўз сўзини айтиши керак. Кейинги мавсумларда устунлик “Кўклар” томонига ўтгани қўл келиши эҳтимоли юқори. Ўша олти матчнинг 67 фоизи “Наполи”нинг, 17 фоизи “Милан”нинг ғалабаси билан якунланган. Бошқача айтганда, “Қизил-қоралар” уч йилдан буён номдор рақиби олдида ожиз. Бир вақтнинг ўзида курсиси қимирлаб қолган Винченцо Монтелланинг ютқазишга ҳаққи йўқ. “Қизил-қоралар” нима бўлган тақдирда ҳам дарвозага зарба йўллаш, тўп назорати ва аниқ узатмалар кўрсаткичи бўйича А Серияда етакчи “Наполи”ни тўхтатиши талаб этилади. Хўш, майдон эагалари 24 матчга етган ғалабали серияни давомлайдими ёки меҳмонлар уч йиллик “анъана”ни бузади?\nТВ-трансляция: «УзРепорт ТВ»\n39 ҒАЛАБА 35 ДУРАНГ 86 ҒАЛАБА\nСўнгги учрашув: “Атлетико” Мадрид – “Реал” Мадрид 0:3 ва 1:1\n509,50 миллион евро VS 743,80 миллион евро\nШанба оқшомида мухлисларни Мадридда ҳам ажойиб дерби кутмоқда. Табиийки, “Атлетико” ва “Реал” ўртасидаги бу тўқнашув кўпчиликнинг диққат-марказида бўлади. Тан олиш керак, мавсум аввалида томонларнинг ўйинида пасайиш кузатилди. “Матрасчилар” дурангдан боши чиқмаган бўлса, “Қироллик клуби” аллақачон ўн очкодан айрилди. Зидан эса жамоа инқирозга учрамаганини таъкидлашдан чарчамаяпти. “Мадрид дербиси” ушбу сўзларни амалда исботлаш учун қулай фурсат. Қизиғи, мураббий Диего Симеоне ҳам танқид тошларига кўмилган. “Матрасчилар” ҳимоявий ўйинга шунчалар муккасидан кетганки, биттадан ортиқ тўп киритиш таъқиқлангандек, бир гол билан кифояланмоқда. Масалан, Примера доирасидаги ўн бир турнинг тўрт ўйинида биттадан кўпроқ гол урган холос. Бир вақтнинг ўзида “Реал”ни тамоман бошқа муаммолар қийнаяпти: жамоа етакчиларининг фойдали иш коэффициенти тушиб кетди. Хуллас, турнир жадвалида учинчи-тўртинчи ўринни бўлишиб турган клублар тўқнашуви томошабоп ўтади.\n18 ноябр, шанба, соат: 17:30\n64 ҒАЛАБА 45 ДУРАНГ 51 ҒАЛАБА\nСўнгги учрашув: “Арсенал” – “Тоттенхэм” 1:1 ва 0:2\n508 миллион евро VS 551 миллион евро\nЖорий турда “Лондон дербиси”да “чемпионлар пойгаси”га қайтишни кўзлаётган “Арсенал” кимсан “Реал” Мадридга чиқиш эшикларини кўрсатган “Тоттенхэм”нинг имтиҳонидан ўтади. Хоҳ ишонинг, хоҳ ишонманг, аммо “Арсенал” ўз майдонида ўн ўйиндан бери рақибларини қуруқ қўл билан қайтаряпти. “Тақачилар” эса сўнгги марта “Эмирайтес”да уч очкони қўлга киритганига етти йил бўлди. Яъни, Маурисио Почеттино “Тоттенхэм” постида “Тўпчилар” майдонида уч очкога эга чиқмаган. Бундан ташқари, рақибларнинг натижаларида “ер билан осмончалик” фарқ мавжуд эмас. Биринчидан, дарвозага зарба беришдаги кўрсаткич “Тақачилар”да 17,4, “Тўпчилар”да 16,7га тенг. Иккинчидан, ҳар икки жамоа аъзолари асосан тўпни майдон марказида ушлаб туришни маъқул кўради (44 фоиз). Учинчидан, муваффақиятли узатмалар бобида мезбонлар 84,1 фоиз, меҳмонлар 83,9 фоизлик аниқликда ҳаракатланади.\nФикрлар "ҲАФТА ЎЙИНЛАРИ: МАДРИД, РИМ ВА ЛОНДОНДА ДЕРБИ!"


Sport.es: «Реал» вакиллари Неймардан «Барселона»ни тарк этиши ҳақида расман эълон қилишини сўради » Скачать музыку бесплатно новинки музыки 2016-2017\nКомментариев: 0 Просмотров: 205 Дата: 5-02-2016, 19:00 «Реал» клуби раҳбарияти «Барселона» ҳужумчиси Неймарни трансфер қилиш бўйича ҳаракатларини давом эттирмоқда. Каталониянинг Sport.es нашри хабарига кўра, «Реал» вакиллари бўлган агентлар Неймарнинг отаси билан алоқага чиққан ва Флорентино Перес ҳужумчига қизиқишда давом этаётганини билдирган. Шунингдек, улар Неймардан «Барселона»ни тарк этиш истаги ҳақида матбуот орқали оммага маълум қилиниши сўрашган. Перес ушбу транфер учун талаб қилинган 190 млн еврони тўлаб, у билан йилига 35 млн евро тўлашни кўзда тутадиган 5 йиллик шартнома имзолашга тайёр. Шунингдек, футболчи, каталонияликлар сафини тарк этишга рози бўлиши учун 30 млн евро миқдорида мукофот (бонус) ваъда қилинган. Шу тариқа, бу трансфер амалга ошадиган бўлса, бу «Реал» учун жами 400 миллион еврога тушади. Бундан олдинроқ, «Барселона» сўралган 190 миллион еврони маблағни «Манчестер Юнайтед» ҳам тўлашга тайёр бўлгани айтилганди. Флорентино Перес айни вақтда Неймар «Сантос»дан «Барселона»га ўтиш чоғида молиявий фирибгарликка йўл қўйилгани билан боғлиқ юзага келган можаро ҳамда суд жараёни туфайли қийин аҳволга тушиб қолганидан ҳам фойдаланмоқчи экани айтилган. Эслатиб ўтамиз, Неймар ва унинг отаси 2 февралда Мадриддаги Олий судда тергов қилинганди. - деб хабар бермоқда Stadion.uz нашри.


«Ёш ўт ўчирувчи» мусобақасининг туман босқичлари ўтказилди (Тўлиқ маълумот)- Kruz.uz\n«Ёш ўт ўчирувчи» мусобақасининг туман босқичлари ўтказилди (Тўлиқ маълумот)\n09:56, 02.06.2017 1006 0 Жамият\nЎзбекистон Республикаси ИИВ, Ўрта махсус, касб-хунар таълими маркази ҳамда «Камолот» ёшлар ижтимоий ҳаракати Марказий Кенгашининг 2017 йил 30 апрель кунидаги «Ўрта махсус, касб-хунар таълими муассасалари ўқувчилари ўртасида 2017 йилда «Ёш ўт ўчирувчи» мусобақаларини ўтказиш тўғрисидаги низомни тасдиқлаш хақидаги» қарори талабларига хамда мусобақаларнинг биринчи шаҳар ва туман босқичини ўтказиш жадвалига мувофиқ Нукус шаҳрида жорий йилнинг 27-май куни Нукус шаҳар «Турон» ўйингохида «ёш ўт ўчирувчи» спорт мусобақаси бўлиб ўтди. Мусобақага Нукус шахридаги Ўрта махсус, касб-хунар таълими бошқармасининг 26 та коллеж ва лицейларидан 26 та терма жамоалар қатнашди. Мусобақада Қорақалпоқ Давлат университети қошидаги Нукус академик лицейи биринчи ўринни эгаллаб, иккинчи босқичда иштирок этиш учун йўлланма берилди. Бу ҳақда ҚР ИИВ ЁХБ катта мухандиси лейтенант Бауыржан Кошкаров «KRuz.uz»га хабар берди.\nШунингдек Хўжайли туманида жорий йилнинг 26 май куни «Ёш ўт ўчирувчи» мусобақаси Хўжайли Агро иқтисодиёт касб-хунар коллежида ўтказилди. Мусобақага Хўжайли туманидаги Ўрта махсус, касб-хунар таълими муассасаларининг 5 та коллеж ва лицейларидан 5 та терма жамоалар қатнашди. Мусобақада Хўжайли Агро иқтисодиёт касб-хунар коллежи биринчи ўринни эгаллаб, иккинчи босқичда иштирок этиш учун йўлланма берилди.\nШўманой туманида 2017 йилнинг 26 май куни «Ёш ўт ўчирувчи» мусобақаси ўтказилди. Мусобақага Шўманой туманидаги Ўрта махсус, касб-хунар таълими муассасаларининг 3 та коллежларидан 3 та терма жамоалар қатнашди. Мусобақада Шўманой Педогогика коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nНукус туманида 2017 йилнинг 29 май куни «Ёш ўт ўчирувчи» мусобақаси Нукус туманидаги Кутанкул агроэкономика колледжида ўтказилди. Мусобақага Нукус туманидаги Ўрта махсус, касб-хунар таълими муассасаларининг 3 та коллежларидан 3 та терма жамоалар қатнашди. Мусобақада Нукус туманидаги Кутанкул агроэкономика колледжи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nҚораўзак туманида 2017 йилнинг 26 май куни «Ёш ўт ўчирувчи» мусобақаси Қораўзак Қишлоқ хўжалик касб-хунар коллежида ўтказилди. Мусобақага Қораўзак туманидаги Ўрта махсус, касб-хунар таълими муассасаларининг 3 та коллежларидан 3 та терма жамоалар қатнашди. Мусобақада Қораўзак Қишлоқ хужалиги касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nҚўнғирот туманида 2017 йилнинг 26 май куни «Ёш ўт ўчирувчи» мусобақаси Қўнғирот райони Темир йўлчилар локомотив ўйингохида ўтказилди. Мусобақага Қўнғирот туманидаги Ўрта махсус, касб-хунар таълими муассасаларининг 5 та касб-хунар коллежларидан 5 та терма жамоалар қатнашди. Мусобақада Қўнғирот қишлоқ хўжалик касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nБеруний туманида 2017 йилнинг 26 май куни «Ёш ўт ўчирувчи» мусобақаси Беруний қишлоқ ва сув хўжалик касб-хунар коллежида ўтказилди. Мусобақага Беруний туманидаги Ўрта махсус, касб-хунар таълими муассасаларининг 8 та касб-хунар коллежларидан 8 та терма жамоалар қатнашди. Мусобақада Беруний Маиший хизмат касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nЭлликқаъла туманида 2017 йилнинг 26 май куни «Ёш ўт ўчирувчи» мусобақаси Элликқаъла туманидаги маркази стодионида ўтказилди. Мусобақага Элликқаъла туманидаги Ўрта махсус, касб-хунар таълими муассасаларининг 4 та касб-хунар коллежларидан 4 та терма жамоалар қатнашди. Мусобақада Бўстон ижтимоий иқтисодий касб хунар колледжи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nМўйноқ туманида 2017 йилнинг 24 май куни «Ёш ўт ўчирувчи» мусобақаси Муйнок саноат-транспорт касб-хунар коллежида ўтказилди. Мусобақага Мўйнок туманидаги Ўрта махсус, касб-хунар таълими муассасаларининг 2 та касб-хунар коллежларидан 2 та терма жамоалар қатнашди. Мусобақада Муйнок саноат-транспорт касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nТахтакупир туманида 2017 йилнинг 26 май куни «Ёш ўт ўчирувчи» мусобақаси Тахтакўпир Қишлоқ хужалиги касб-хунар коллежида ўтказилди. Мусобақага Тахтакупир туманидаги Ўрта махсус, касб-хунар таълими муассасаларининг 2 та касб-хунар коллежларидан 2 та терма жамоалар қатнашди. Мусобақада Тахтакўпир Қишлоқ хужалиги касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nКегайли туманида 2017 йилнинг 24 май куни «Ёш ўт ўчирувчи» мусобақаси Кегайли маркази спорт стадионида ўтказилди. Мусобақага Кегайли туманидаги Ўрта махсус, касб-хунар таълими муассасаларининг 6 та касб-хунар коллежларидан 6 та терма жамоалар қатнашди. Мусобақада Кегайли Агросаноат касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nТўрткул туманида 2017 йилнинг 23 май куни «Ёш ўт ўчирувчи» мусобақаси Тўрткул банк коллежида ўтказилди. Мусобақага Тўрткул туманидаги Ўрта махсус, касб-хунар таълими муассасаларининг 9 та касб-хунар коллежларидан 9 та терма жамоалар қатнашди. Мусобақада Тўрткул Қишлоқ хўжалиги касб-хунар коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nАмударё туманида 2017 йилнинг 28 май куни «Ёш ўт ўчирувчи» мусобақаси Амударё Қишлоқ хўжалиги касб-хунар коллежида ўтказилди. Мусобақага Амударё туманидаги Ўрта махсус, касб-хунар таълими муассасаларининг 3 та касб-хунар коллежларидан 3 та терма жамоалар қатнашди. Мусобақада Амударё Академик лицейи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nКонликўл туманида 2017 йилнинг 28 май куни «Ёш ўт ўчирувчи» Қонликул тумани Қишлоқ хужалиги касб-хунар коллежида мусобақаси ўтказилди. Мусобақага Конликўл туманидаги Ўрта махсус, касб-хунар таълими муассасаларининг 3 та коллежларидан 3 та терма жамоалар қатнашди. Мусобақада Конликўл Саноат-транспорт коллежи терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\nЧимбой туманида 2017 йилнинг 28 март куни «Ёш ўт ўчирувчи» Чимбой тумани Қишлоқ хужалиги касб-хунар коллежида мусобақаси ўтказилди. Мусобақага Чимбой туманидаги Ўрта махсус, касб-хунар таълими муассасаларининг 4 та коллежларидан 4 та терма жамоалар қатнашди. Мусобақада Қишлоқ хужалиги касб-хунар коллежида терма жамоаси биринчи ўринни эгаллаб, иккинчи босқичда иштирок этиш учун йўлланмани қўлга киритди.\n«Ёш ўт ўчирувчи» спорт мусобақасининг шахар-туманларда ўтказилган мусобақанинг биринчи босқичида биринчи уринни эгаллаган жамоалар жорий йилнинг 10 июнь куни Нукус шахрида утказиладиган Коракалпогистон Республикаси боскичида катнашиш хукукига эга буладилар. Якуний Узбекистон Республикаси боскичи жорий йилнинг 20 июнь куни Тошкент шахрида утказиладиган мусобакага катнашади.\nЁш ўт ўчирувчи


Бор меҳримиз сенга, болажон! / ADOLAT ижтимоий-сиесий газетаси\nБор меҳримиз сенга, болажон!\nБеғараз донорлик акцияси партия аъзолари, хайрихоҳлар ва кўнгилли юртдошларимиз фаоллигида ўтди\nБоланинг бегонаси бўлмайди. Бу мурғак қалбнинг шодон кулгиси учун дунёни бахшида этсанг арзийди. Ҳар бир ота-она фарзандининг соғлом, бақувват бўлишини, ҳеч кимдан кам бўлмаслигини, яхши ўқиб, комил инсон бўлишини хоҳлайди. Халқимиз асл бахтни фарзандлари саломатлиги, бахту камолида деб билади. Лекин бу ҳаёт. Унинг турли синовлари, ўнқир-чўнқирлари бор. Бирор дардга йўлиққан болажонларнинг саломатлиги учун курашиш, уларнинг оёққа туриши учун бор имкониятини ишга солишга тайёр турган ота-она учун бу истакнинг амалга ошиши ҳаёт-мамот масаласи.\nЎзбекистон “Адолат” социал-демократик партиясининг 1 июнь — Халқаро болаларни ҳимоя қилиш куни муносабати билан ташкил этган хайрли ташаббуси айни мана шу эзгу мақсадга қаратилгани билан юртдошларимиз кўнглидан жой олди, қизиқишларига сабаб бўлди.\n“Бор меҳримиз сенга, болажон!” шиори остидаги беғараз донорлик акцияси юзлаб партия фаоллари, депутатлари ва кўнгиллиларни бир мақсад йўлида бирлаштирди. Тошкент шаҳридаги Гематология ва қон қуйиш илмий-текшириш институтида ўтказилган беғараз донорлик акциясига ташриф буюрган ҳар бир иштирокчининг кўнглида мурғак болажонларимиз ҳеч қачон касал бўлишмасин, кўзлари ёшланмасин, умрлари узоқ бўлсин, Ватанимиз корига ярайдиган комил инсонлар бўлиб вояга етишсин, деган эзгу туйғу жўш урди.\nТаъкидлаш жоиз, Ўзбекистон “Адолат” СДП мамлакатимизда барча соҳаларда изчиллик билан олиб борилаётган ислоҳотлар жараёнида аҳоли саломатлигини муҳофаза қилиш, ёшларнинг тиббий маданиятини юксалтириш, турли фавқулодда вазиятларда аҳолига тезкор ва малакали тиббий хизмат кўрсатиш масалаларига алоҳида эътибор қаратиб келмоқда. Партиянинг дастурий мақсадларини ҳаётга татбиқ этиш мақсадида мамлакатимизнинг барча ҳудудида ташкил этилган донорлик акциясида партия Сиёсий Кенгаши ва Олий Мажлис Қонунчилик палатасидаги фракцияси аъзолари, партия фаоллари, хайрихоҳлар ва кўнгилли юртдошларимиз донор сифатида иштирок этишди.\n“Бор меҳримиз сенга, болажон!” шиори остида Қорақалпоғистон Республикаси ва вилоятлар марказларидаги кўп тармоқли болалар шифохоналарида ҳамда Тошкент шаҳридаги Гематология ва қон қуйиш илмий-текшириш институтида ўтказилган беғараз донорлик акциясида турли касалликлар ёки бахтсиз ҳодисалар туфайли қонга муҳтож бўлган бемор болажонларга ҳаёт бағишлаш ва уларнинг соғайиб кетишларига ҳисса қўшишдек хайрли ва савобли ишга бел боғлаган юртдошларимиз ихтиёрий равишда қон топширдилар.\nБеғараз донорлик акцияси доирасида партиянинг Тошкент шаҳар кенгаши томонидан Гематология ва қон қуйиш илмий-текшириш институтида даволанаётган бемор болажонларнинг бўш вақтларини мазмунли ташкил этиш, дунёқарашини бойитиш, уларда китобхонлик маданиятини юксалтириш мақсадида партиянинг бошланғич ташкилоти хонасида алоҳида кутубхона ташкил этилиб, у 300 дан ортиқ ўзбек, рус ва инглиз тилларидаги болалар адабиётлари билан тўлдирилди ҳамда шахмат-шашка жамланмалари совға қилинди.\nТаассурот ва хулосалар\nЎзбекистон “Адолат” СДП Сиёсий Кенгаши раиси ўринбосари:\n— Халқимизда инсонпарварлик ва меҳр-оқибат туйғулари ҳамиша қадрланган. Айниқса, ўзбек халқи бемор ҳолидан хабар олиш, уларга кўмак кўрсатишни инсонийлик бурчи деб билади. Агар бемор кўзимизнинг оқу қораси бўлган фарзандларимиз бўлса, бу масъулият янада кучаяди. Юртимизнинг барча ҳудудидаги болалар кўп тармоқли шифохоналарида даволанаётган болажонларнинг соғайиб, оёққа туриб кетиши учун дори-дармонлар билан бир қаторда қон ҳам жуда муҳим ҳисобланади. Кўнгилли инсоннинг болалар учун топширган қони бемор дардига шифо бўлиб, унинг ҳаётга бўлган ишончини оширади. Шу боис партиямиз болажонларимиз саломатлигини мустаҳкамлаш, муборак рамазон ойида хайрли ишга қўл уриш мақсадида донорлик акциясини ташкил этди. Ўйлаймизки, партиямиз ташаббусини халқимиз, хайрихоҳларимиз қўллаб-қувватлашди, акция уларда яхши таассурот қолдирди. Буни ушбу акцияда республика бўйича кўплаб юртдошларимиз беғараз донорлик қилганидан ҳам англаш қийин эмас.\nГематология ва қон қуйиш илмий-текшириш институти директори:\n— Акция давомида муассасамиз мутахассислари иштирокчиларга қон топшириш имкониятлари ҳамда хавфсизлиги, унинг бошқа инсонлар ҳаётига зарурлиги ҳамда саломатлик учун фойдали жиҳатлари ҳақида тушунчалар беришди. Дарҳақиқат, қон бу – ҳаёт, инсон тириклигининг асоси ҳисобланади. Унинг қийматини дунёда ҳеч бир нарса билан таққослаб бўлмайди. Тиббиётда турли хил касалликлар, шунингдек, фавқулодда жароҳат олган инсонлар, айниқса, жажжи болажонлар кўп қон йўқотиши натижасида уларнинг ҳаёти қил устида бўлиб қолади. Бундай беморларни малакали мутахассислар жаҳон андозаларига мос тажрибалар асосида даволаш баробарида донорларнинг беминнат ёрдамига ҳам таянадилар.\nШу нуқтаи назардан бугунги акция давомида донорлар томонидан беғараз топширилган қонлар тиббиёт муассасамизда даволанаётган бемор болажонларнинг тезроқ соғайишига жуда катта ҳисса бўлади.\nОлий Мажлис Қонунчилик палатасидаги Ўзбекистон “Адолат” СДП фракцияси аъзоси:\n— Ушбу донорлик акциясида иштирок этиб, жажжи болажонларимиз саломатлиги тикланиши учун ҳисса қўшишни инсонийлик ва партиявий бурчим деб билдим. Чунки бемор болалар ва уларнинг ота-онаси учун биз топширган қон қанчалик муҳимлигини яхши биламан. Тилагим, ҳеч кимнинг боласи касал бўлмасин, мамлакатимиз болалари ҳеч кимдан кам бўлмасин, ҳар доим юртимиз узра болалар кулгиси жаранглаб турсин.\n— Шундай акция бўлаётганини радиодан эшитиб қолдим. Жажжи ука-сингилларимнинг соғайиб кетишига ҳиссам қўшилсин деган ниятда бу ерга шошилдим. Агар болажонларга ёрдамим теккан бўлса, жуда бахтиёрман. Ушбу акцияда иштирок этганим учун партия томонидан ташаккурнома беришди. Бу хайрли ташаббус “Адолат” партиясига бўлган хайрихоҳлигимни оширди.\n“Ёшлар” радиоканали масъул муҳаррири:\n— Акцияни радио орқали ёритиш мақсадида келгандим. Бу ердаги кўнгиллиларни, бемор болаларнинг ота-онаси юзу кўзидаги умидни кўриб, болажонлардаги қувончга шерик бўлиб, мен ҳам донор бўлишга аҳд қилдим. Қон таҳлилларим олингач, донорлик қила олишим мумкинлигини айтишди. Эзгу ишга ҳисса қўшганимдан мамнунман.\nэстрада хонандаси, партия фаоли:\n— Болаларнинг биргина кулгиси учун борини беришга тайёр халқимиз бор. Аслида бизнинг барча эзгу мақсадларимиз, амалга ошираётган ишларимиз замирида фарзандларимизни соғлом ва баркамол вояга етказиш мақсади мужассам. Партиянинг беғараз донорлик акцияси ва акция доирасида ташкил этилган концерт дастури болажонлар учун ҳақиқий байрам совғаси бўлди.\nБоровский номидаги Тошкент тиббиёт коллежи ўқувчиси:\n— Ҳозирда ушбу тиббиёт муассасасида амалиёт ўтаяпмиз. Бу ерда даволанаётган болажонларнинг аҳволи билан яқиндан таниш бўлганим учун “Адолат” партиясининг донорлик бўйича ташаббусини қўллаб-қувватладим ва қон топширдим. Ҳақиқатдан ҳам бугун акцияда иштирок этиб, қон топширган донорлар кўплаб болажонларга нафақат эътибор кўрсатдилар, балки уларга ҳаёт бағишладилар.\nЎзбекистон “Адолат” СДП Наманган вилояти кенгаши иш юритувчиси:\n— Бир марта хасталикка дучор бўлган инсон беморнинг ҳолатини яхши тушунадиган бўлиб қолади. Шунинг учун биз, “адолатчи”лар юртдошларимизни ушбу акцияда фаол қатнашишга чорладик. Эзгу ташаббусимиз билан ёш авлоднинг саломатлигини мустаҳкамлашга муносиб ҳисса қўшдик, деб ўйлаймиз. Акция партиядошларимизнинг юқори даражадаги фаоллиги билан ўтди. Соат миллари эрталабки саккизни кўрсатмай турибоқ вилоят кўп тармоқли болалар тиббиёт маркази ҳовлисига ўнлаб кўнгилли қон топширувчилар тўплангани бунга яққол мисол бўла олади.\nхалқ депутатлари Самарқанд вилояти Кенгаши депутати:\n— Дард юрагимиз бир парчаси, фарзандларимиз ҳаётига чанг солганда бутун дунё кўзимизга тор кўринади. Шундай дамларда дард ва изтироб чекаётган инсон биргина тиббиёт ходимидан эмас, балки мурувватли инсонлардан ҳам нажот кутади. Қон топшириш орқали бир беморни ҳаётга қайтаришга, унга ҳаётнинг бетакрор онларини кўришга кўмаклашган бўламиз. Бугунги акцияда шундай фикрли инсонлар кўплигига яна бир бор амин бўлдик.\n“Зарафшон” газетаси мухбири:\n— Партия ташаббуси билан ташкил этилган ушбу акция менда катта таассурот уйғотди, ижтимоий тармоқлар орқали мен ҳам ўз яқинларим, дўстларимни акцияда фаол иштирок этишга чақирдим. Беғараз донорлар ишчи, ўқитувчи, шифокор, тадбиркор ёки уй бекаси бўладими — ихтиёрий равишда беминнат ўз қонини топшириб, эвазига ҳеч қандай рағбатлантириш талаб қилмайдиган саховатли, хайрли ишлари билан барчага ҳаёт улашувчи чинакам қаҳрамонлардир. Улар нотаниш беморлар ҳаётини сақлаб қолиш учун ўз юрак ҳароратини қони билан бирга беради. Оғир хасталикка дучор бўлган болалар соғайиб, ҳаётга қайтишига умид уйғотади, саломатлигини тиклашга ёрдам беради.\n— Ўзбекистон “Адолат” СДП томонидан ташкил этилган акциянинг тарғиботи менда акцияда иштирок этиш истагини уйғотди. Ушбу акция кўнгиллиларни бирлаштирди. Ўз фарзандларимиз учун биринчилардан бўлиб қон беришга доим тайёрмиз. Инсонпарварлик ва меҳр-оқибат намуналарини ўзида акс эттирган акция болажонлар учун чин маънодаги ғамхўрлик белгиси бўлди.\n“Бор меҳримиз сенга, болажон!” беғараз донорлик акцияси республикамизнинг барча ҳудудида кўтаринки руҳда, партия фаоллари, хайрихоҳлар ва кўнгилли юртдошларимиз фаоллиги остида ўтди.\nДарҳақиқат, ҳеч бир бола меҳр ва эътибордан четда қолмаслиги лозим. Партия томонидан республикамизнинг барча ҳудудларида ташкил этилган мазкур акциядан кўзланган мақсад ҳам бемор болажонлар тезроқ соғайиб, тенгдошлари каби ҳаёт қувончларидан баҳра олиб юришсин, уларнинг ота-оналари умидсизликка тушмасин. Токи, юртимизда уларга ўз қони билан меҳр-муҳаббатини беришга тайёр инсонлар бисёр.\nЎзбекистон “Адолат” СДП Сиёсий Кенгаши\nМарказий аппарати етакчи мутахассиси\nЁшларнинг сиёсий билимлари ортмоқда...\nЎзбекистон “Адолат” СДП ҳам ёшларга оид давлат сиёсатини рўёбга чиқаришга ҳисса қўшиб келмоқда. ...\nАҳолини ўйлантираётган масалаларни сенаторлар ва д...\nЖорий йил ҳар ойнинг биринчи ўн кунлигида Олий Мажлис Қонунчилик палатаси депутатлари ҳамда сенаторларнинг жойларда фуқаролар билан бўлиб ўтаётган ...\nОбодлик кўнгилдан бошланади...\nМаълумки, азалдан ота-боболаримиз ободонлаштириш ишларига алоҳида эътибор қаратиб келган. ...\nҲар бир ташаббус аҳоли манфаатлари учун хизмат қил...\nАҳоли мурожаатлари билан ишлаш ҳар бир партия ходими ва депутат олдида турган муҳим вазифадир....


Ўзбекистонда “Қоракўлчилик” уюшмаси ҳузурида Қоракўлчиликни ривожлантириш жамғармаси ташкил этилди. Бу ҳақида 16 август куни қабул қилинган 4420-сонли президент қарорида айтиб ўтилган.\n“Ҳуқуқий ахборот” портали хабарига кўра, 2019–2023 йилларда қоракўлчилик хўжаликларига етиштириб экспортга сотилган ҳар бир дона қоракўл териси учун Давлат бюджетидан 50 минг сўмдан ва қоракўлча териси учун 75 минг сўмдан субсидия ажратилиши белгиланди.\nҚоракўлчилик хом ашёлари асосида яратиладиган иммунитетни тикловчи “Тимоптин инъекцияси” ва камқонликда қўлланиладиган “Эритим” препаратларини ишлаб чиқариш 10 бараваргача оширилади.\nШунингдек, қарорга мувофиқ Навоий вилоятида қоракўл зотли қўйларнинг сур ранги бўйича, Қашқадарё вилоятида қора ва кўк ранги бўйича юқори элита синфли наслдор қоракўл қўйлар етиштиришга ихтисослаштирилган Илмий-наслчилик тажриба станциялари ташкил этилади.\nКиритилди: 21:15 18.08.2019. Ўқилди: 660 марта. Фикрлар сони: 0 та.


ЭВРИЛ ТУРОН: ЧИРАНМА ҒОЗ, ҲУНАРИНГ ОЗ (“Исмат Хушев билан юзма юз”ни кўриб)\nВидео, Воқеа ва ҳодисалар | 04/15/2018 8:01 PM 8793 марта ўқилди\nЧИРАНМА ҒОЗ, ҲУНАРИНГ ОЗ\n(Исмат Хушевнинг телекўрсатувига шарх)\nЎзбекда: “Лайлакча юриш қилган чумчуқнинг пути йиртилиб кетган “деган юради. Табиийки, эшак от бўлолмаганидек, чумчуқ ҳам лайлак бўлолмайди. Ўрис шовинистлари аравани қуруққа олиб қочишда, Хитойдан ўзади. Очун эллари ичида олди-қочди-да бу иккисига тенг келадигани йўқ. Қўйидаги мақоллар ҳам шу иккисига тўқилгандай гўё:\n“Бузоқнинг югургани сомонхонагача”,\n“Чиранма ғоз, ҳунаринг оз”,\n“Қўрқоқ олдин мушт кўтаради”.\nЎрис шовунистлари 130 йил Ўрта Осиёда ёлғон, туҳмат, руё ва ваҳм сиёсатини олиб борди. Шунинг учун ҳам миси чиқди. Макр ва қон устига қурилган империяси парчаланиб кетди.\nЛекин отдан тушса ҳам, эгардан тушмаяпти. “Букрни гўр тузатади”. Энди шовинистлар ўз элини алдаяпти:\n“Рус давлати шавкатли давлат”,\n“Рус дунёда энг адолатли давлат”,\n“ Рус қудрати олдида Америка ожиз”…\nШу гапни ўриснинг телерадиоси, матбуоти туну кун сақич қилиб чайнайди. Бу сафсатага Оврўпа, Америка, умуман, очунда бирон маъданиятли миллат ишонмайди. Шу ўринда туркнинг минг йиллар синовидан ўтган бир нақлини келтираман:\nЛайлак бўлмоқчи бўлган чумчиққа Достоевскийдан узиндилар келтираман:\n“ Афсуски, Шимолий Америка Штатларидаги фикр парвозига қиёслаганда, биз олчоқ одамлармиз:\nРоссия табиатнинг ўйинчоғи, ақл-идрокнинг эмас”.\n“Биз ўрислар Америкаликлар олдида гўдак болалармиз, холос ва уларнинг даражасига етишмоқ учун биз Америкада туғилишимиз ёхуд улар билан бирга узоқ яшашимиз керак”.\n“ Руссиянинг барча истеъдодли ва илғор кишилари ҳамма вақт қартабоз ва ароқхўр бўлганлар. Ҳозир ҳам шундайлар, кейин ҳам шундайлигича қолаверадилар”.\nЎрис ўзининг энг буюк ёзувчиси (аслида Ф.И.Достоевский Некрасов каби ўрислашган турк) деб билади. Менимча, шовинистлар “ буюк ёзувчисининг” бу сўзларини инкор этолмаслар.\nДостоевскийнинг фикридан келиб- чиқиб қаралса, чумчиқ чумчиқ бўлиб қолаверади. Ҳеч замон лайлак бўлолмайди.\n“ Дунё ўзбеклари” газетасининг бош муҳаррири, таниқли журналист Исмат Хушев ўзи очган телекўрсатув (тўғридан- тўғри эфирда) шовинистларнинг, Достоевский сўзи билан айтганда, олчоқларнинг манфур башараларини аниқ далил-асослар билан очиб ташлади. Яъни Чуркин ўрнига БМТ га ишга келган мунофиқнинг ўрис номидан АҚШга қарши осмоний нутқини сўзма- сўз келтирди.\nМисол келтирганда ҳам ўз ўткир фикр, мушоҳадалари билан. Осмоний нутқнинг қисқача матни шундай:\nАгар Америка Сурияга ракета билан ҳужум қилса, Россия АҚШни мажақлаб ташлармиш.\nЎриснинг оммовий ахборот воситалари ҳам, телеведияси ҳам Россия қудратини мақтаб, АҚШни ерга уриб, дунёга ғовға солди.\nАмерика Суриянинг кимёвий қуроллар сақланадиган омборларига, ўлим лабараторияларига юздан ортиқ ракета ташлади.\nХўш, велекорус шовунизми касалига йўлиққан, йўлиққанда ҳам тузалмас даражада йўлиққан Россия осмоний мақтанишига яраша АҚШ ҳужумига қаршилик кўрсата олдими? Йўқ. Унга сичқоннинг ини минг танга бўлиб қолди.\nМиллионларни ўлдирган дажжол Башар Асад эса иштонини ҳўллаб қўйди. Ҳеч кимга ҳеч қачон вафо қилмайдиган шовинистлар оғушига қочди…\nАмерика чумолича қаршилик кўрмади.\nАмерика чумолича талофат кўрмади.\nБироқ ўрис матбуоти, телерадиоси ўз халқини, дунёни алдаб, осмонни бошига кўтарди:\nБесақол ҳам бу даражада ёлғон сўзламайди.\nФоҳиша ҳам бу даражада ёлғон сўзламайди.\nҚалби ёниқ, муросасиз, қайтмас Исмат Хуш бу ёлғонларни оламга фош этди. Мен бундан роҳат қилдим. “ Жаҳонга гегемон “ ўрисга ачиндим. Шунда одамер генерал Скобелевнинг ушбу гапи миямга урилди:\n“Дунё славиянларники, славиянлар Россияники”.\nРоссияники эмиш!.. Ол-а!\nУкраинага вафо қилдингми?\nУларни қанча вақт аросатда сақладинг?!\nЁлғончи Тангри қаҳрига йўлиқади.\nЙигирма – ўттиз йил осмон вақтига нима?\nБаъзан сония тақдирни ҳал этади.\nЭврил Туроннинг “Чиранма ғоз, ҳунаринг оз” номли мақоласини ўқиб…\n“Исмат Хушев билан юзма юз”нинг 28 сонини кўриб…\nБош муҳаррирга мактублар: “Исмат Хушев билан юзма юз”ни кўриб…\n“Исмат Хушев билан юзма юз” теледастурининг сўнгги сонларини кўриб…\nГоспиталдаги ватандош: “Исмат Хушев билан юзма юз”ни кўриб боряпман, раҳмат\n“Исмат Хушев билан юзма юз”нинг дам олиш кунги адабий сонларини кўриб…\n04/17/2018 at 6:32 AM\nАфсуски, Россиядек давлатнинг такдири олчок ва\nифлос бир грух калтафахмларга колди. Булар, шунча\nхалкни азоб-укибатга колдириб дунё сахнасида хам\nобрусини бир пул килди. Тирик бузокча подани булгайди\nшунга айтсалар керак. М. Махмудовдай фикри тиник\nростгуй инсонларни хамиша куватлайман. Мени хайрон\nколдирадиганлар “Россия бошкаруви” билан Россия халкининг\nфаркига бормайдиганлар булаяпти. Ахир, уз халкини зуллукдай\nсураётган жохон оммаси олдида халкни, давлатини\nобрусизлантираётган, хокимиятни янада купрок ушлаб\nколиш пайида булган бузгунчиларни, тирикларни химоя\nкилоётганлигини уларнинг тегирмонига сув куйшларини билмаяптиларми гумрохлар? Ёки яна уша тиррикларга угил\nбулиш, уларга “стукач”лик килиш илинжлари борми? Ё Qullikни\nбитта-ярим qulbachalar согиниб колишган куринади.\nЭнди, башар асадга келадиган булсак, у бедин, барча мусулмон\nмамлакатларининг хам дунёнинг хам душмани булади. У дажжол,\nуз халкини кириб ташлади , кувгин килди, йук килди, айникса ундан жабр курганларнинг 80% сунии мусулмонлари эди. Нима учун\nшундай килди? Амал учун, бошкарувни саклаб колиш учун. Шундан\nмаълум булаяптики у ифлос харомми бачча бутун халкидан кура\nузининг узига хеч качон лойик булмайдиган амалини саклаб колишга\nхаракат килаяптику. “Кур курни, ифлос-ифлосни, харроми-харромини\nкаронгида топармиш. Купчилигимиз эса халиям билиб-билмай гуёки “Россия” парстлик пардасида, бутун дунёнинг нафратига сазовор булган харромиларни кулаб куватлаяпмиз. Бил, кимки уз халкига карши харакат олиб борса унинг окибати аянчли якун топади.Ва, тарих сахнасидан супириб ташланади, хаттоки хайкали колган булса хам в.и.ленин каби.\n“Туркийлар юрти Олтой хакки-хурмати сабабли Россияни хурмат килиш”– деган ибора жуда кизик. Россия Олтойни босиб олган булса, Олтой халкини ассимиляция килган булса, ассимилияцияга унамаган кисмини хак-хукук тарафдан кисиб ташлаган булса, нима учун биз туркийлар Россияни хурмат килишимиз керак?.\nЁки, бизнинг мигрантлар бориб ишлаб келаётганини, Россия оркали рузгорини бокаётгани хакида гап кетибди, жуда тугри. Эслаб курсак, 90- йиллар охирида колхоз ва савхозлар тугатилди, чегаралар епилди, натижада 1999- 2000 йилларда очарчилик руй берди. Мана шу очарчиликни бирон киши эслай оладими?. Эътибор килсангиз, саноат ва кишлок хужалиги факат Узбекистонда таназзул топмади, балки, Белоруссиядан бошка барча СНГ давлатларида таназзулга учради. Эсласангиз, Лукашенко диктатор- деб эълон килинди, Америка ва Европа давлатларига кириши такикланди. Нима сабаб оркали?. Каримов, Назарбоев ёки бошка давлат рахбарлари демократ эдиларми?. Хамма узгаришлар, давлатлар сиёсати куринмас ип билан бошкарилиб туради, бу ипни жун босган кул бошкариб турибди. СНГ халкларини иш излаб бошка давлатларга чикиб кетишлари табиий давр талаби эмас, балки режалаштирилган ва амалга оширилган тадбирдир. Шунинг учун, агар узбеклар Россияга бориб ишлаб рузгор тебратаётган булса, бунинг учун Россиянина пойига тиз чукиб миннатдорчилик билдириш максадга мувофик эмас. Россия оммавий ахборот васиталари, домла айтганидек, хакикатда фохишалардан хам ошиб тушган ёлгончи васиталар. Телевизорга камрок карангланглар.\n04/16/2018 at 6:30 AM\nЬашар асад золим диктатор у уз халкини кирди ва киришда давом этяпти. батахкик у таназзулга махкумдур\nхеч бир бахонаи сабаб уни оклай олмайди. зарба берилиши тугри булган кечикиб булса хам.\n04/16/2018 at 3:31 AM\nЭнг аввало домлажон Россия дегани руссия эмас! Сиз бу ерда жуда нохақ фикр юритяпсиз??? АҚШ Ирок,Ливия, Украина, Сурияни вайрон килди.Бу воқеаларни ақли расо инсонлар тушуниб турипти. АКШ ва бошқа жаллодларни мақташдан Сизга қандай фойда билмадим! Россиянинг буюк давлатлигига шубха йўқ.Мен ҳам ўриспараст эмасман, доим ёзганман Россия аслида туркийлар юрти, Туркийлар бешиги Олтой хаққи биз Россия томонида туришимиз, хақиқат бўлар эди.\nЭврил Туронга Дўстдан says:\n04/16/2018 at 1:11 AM\nТўртта мақтанчоқни гапи бутун Россия элини фикри дегани эмас. “девлар ва шоколлар” зўравонлиги даврида четга чикиб кетган ватандошларимизнинг 95 фоизи шу маконда жон сақладику ахир. Тўғри, у ерда хам жабрланганлар бўлди. ЛЕКИН ўЗИМИЗНИНГ ЗОЛИМЛАРНИНГ ЗУЛУМИ ОЛДИДА УЛАРНИНГ ЗУЛМИ КЕЧИРИМЛИ БўЛГАНЛИГИНИ ХАМ ХИСОБГА ОЛИНГЛАР. Хамма давлатнинг манфаатли ўзининг сиёсати бўлади. ДУНёДА КўПЛАБ ДАВЛАТЛАРНИНГ ВАЙРОН БўЛИШИДА РОССИЯНИНГ АЙБИ 2 ФОИЗНИ ХАМ ТАШКИЛ ЭТМАЙДИ. ҚОЛГАН 98 ФОИЗИ АНГЛИЯ, ГЕРМАНИЯ, ИСРОИЛ ВА БУЗғУНЧИ АМЕРИКАНИНГ АЙБИ ЭКАНЛИГИНИ НАХОТКИ КўРИБ БИЛМАЯПСИЗ? Сизга хурматим баланд, лекин хамманинг ўз қаричи бор!\nМен Россия телевидениесини умуман кузатмайман,ишонасизми менда рус каналлари умумен созланмаган.Интернетда хам рус матбуотини умуман кузатмайман.УМУМАН!!!.Мени Россияга тарафдорлигим хам йук.Лекин,Якин шаркдаги вокеаларни кузатиб узимча хулоса чикараман.Катта купчилик шундай хулосада,яъни у ердаги талотуплардан ким фойдаланаяпти.Ким кимёвий лаборатория,жангарилар макони деб ахолига,мактаб(якинда 100 дан зиёд корилар бир жойда курбон булишди),хатто туйхоналарга авиазарба бераяпти.Битта узр билан,янглишибмиз деган абсурд бахоналар билан узларини оклашаяпти.Шундай бахоналар билан Ирок,Ливия вайрон килинди.Б у нарсалардан куз юмиб яна АКШ ва хамкорларини мадх килишдан нима наф хеч тушунмайман.Ёки у ердаги инсонларнинг хаёти хеч нарсага арзимайдими.Россия индамай турган булса бу фвкат ва факат уларнинг сабр билан фикр билдиришига боглик.Яна Россияпараст эмаслигимни айтган холда,рус ерларининг катта кисмида турк ва келиб чикиши турк булганэлатлар яшашини айтмокчиман,буни яхши биласизлар.Колавнрса русларнинг узи хам 20 аср бошларида ташкаридан туриб уюштирилган инкилоблар курбони булишган (кимлар уюштиргани бошка мавзу).АКШ ва хамкорларини Суриядаги боскинчиликларини хеч нарса,ХЕЧ НАРСА билан оклаб булмайди.Етар уларнинг кон тукилишига сабаб булаётган боскинчиликларини оклаш.


КАТТАҚЎРҒОН ВА ДЎСТЛИК ТУМАНЛАРИ ЎРТАСИДА ДЎСТЛИК РИШТАСИ БОҒЛАНДИ » "Kattaqo'rgon haqiqati" газетаси\nКАТТАҚЎРҒОН ВА ДЎСТЛИК ТУМАНЛАРИ ЎРТАСИДА ДЎСТЛИК РИШТАСИ БОҒЛАНДИ\nДолзарб мавзу / Jamiyat 19-фев, 22:54 25 0\nТуманга секторлар штаби фаолиятини ўрганиш юзасидан Жиззах вилояти Дўстлик тумани секторлари раҳбарлари келишди.\nМеҳмонлар учун туман ҳокимлигида секторлар фаолияти бўйича тақдимот маросими бўлиб ўтди. Унда туман ҳокими в.б.Ж.Насриддинов секторларнинг штаблари фаолияти тўғрисида батафсил маълумот берди ва уларни қизиқтирган саволларига жавоб қайтарди.\nАйни пайтда мамлакатимизда “маҳаллабай” ишлаш бўйича тизим йўлга қўйилмоқда. Каттақўрғон туманидаги Мўндиён МФЙда бу борада ибратли ишлар амалга оширилмоқда. Жиззахлик меҳмонлар маҳалладаги тизим билан атрофлича танишишди.\nШу ернинг ўзида маҳалла драйверидан келиб чиққан ҳолда намунавий “Томорқа дўкони” ҳам намойиш этилди. Шундан сўнг меҳмонлар 1-сектор фаолияти билан танишиб, секторбай ишлаш учун барча шарт-шароитлар яратилганини гувоҳи бўлишди. Қўшҳовуз массивидаги лалми ерларни кооперациялар ташкил этиш орқали ўзлаштириш лойиҳаси бўйича амалга оширилаётган ишлар билан яқиндан танишишди.\nТушдан кейин Дўстлик тумани секторлари раҳбарлари тумандаги ёшлар ва хотин-қизларни “Касб-ҳунарга ўргатиш маркази”да бўлишди.\nДавлат хизматлари маркази биносида ташкил этилган “Лойиҳалар фабрикаси” билан танишиб, ўзларини қизиқтирган саволларга батафсил жавоб олишди.\n“Аёллар” ва Ёшлар” дафтаридаги хотин-қизларни иш билан таъминлаш бўйича намунавий кооперация фаолияти билан яқиндан танишишди.\nШунингдек, Кадан МФЙ ҳудудида оммалаштирилаётган “Зинга-зинга” навли қулупнай етиштиришга асосланганкооперация, “Рустам пластекс” МЧЖ, “Зарина Файз Келажаги” МЧЖ ва “KATTAQO’RG’ON ELEKTROTEXNIKA ZAVODI” МЧЖларнинг фаолияти Дўстлик тумани секторлари раҳбарларида катта қизиқиш уйғотди.\nДемак, бундан буён Каттақўрғон ва Дўстлик туманлари ўртасида ўзаро манфаатли ҳамкорликка асосланган дўстлик ришталари боғланди.


ЎзА - Ёш оилалар байрамни янги уйда нишонлайди\n28.08.2018 19:44 Чоп этиш версияси\nЁш оилалар байрамни янги уйда нишонлайди\nМамлакатимиз мустақиллигининг 27 йиллиги арафасида Жиззах шаҳрида 32 та хонадонга мўлжалланган 4 қаватли Ёшлар уйи фойдаланишга топширилди.\nЖиззах шаҳрининг "Иттифоқ" маҳалласида барпо этилган уйнинг қурилишига 4 миллиард 700 миллион сўм маблағ сарфланган.\nҲокимлик ва кенг жамоатчилик вакиллари, ёшларнинг ота-оналари иштирок этган тадбирда мамлакатимизда ёшларни ҳар томонлама қўллаб-қувватлаш, уларга кенг имкониятлар яратиш давлатимиз сиёсатининг устувор йўналишларидан бири эканлиги таъкидланди.\nЁшлар уйи мамлакатимиз ижтимоий ҳаётида фаол иштирок этаётган, фаолияти давомида тенгдошларига ўрнак бўлган, ўз соҳасида юксак натижаларга эришган, уй-жойга эҳтиёжи бўлган ёшларга берилди.\n– Уй-жойли бўлиш инсон ҳаётидаги энг муҳим ва унутилмас воқеалардан бири, – дейди Элёр Норпўлатов. – Мен бугун оилам билан ана шу бахтга эришдим. Давлатимизнинг бу ғамхўрлиги мени ватанимиз равнақи учун астойдил меҳнат қилишга, янада фаол бўлишга ундайди.\nВилоятда “Yоshlаr – kеlаjаgimiz” Давлат дастурига асосан ёшларнинг ижтимоий фаоллигини ошириш, уларни тадбиркорлик фаолиятига кенг жалб қилиш, ёш тадбиркорларнинг истиқболли ғоя ва лойиҳаларини рўёбга чиқаришга алоҳида эътибор қаратилмоқда. Жумладан, тадбиркорлик фаолияти билан шуғулланиш истагини билдирган 714 нафар ёшнинг манзилли рўйхати шакллантирилиб, уларнинг 32 миллиард 402 миллион сўмлик бизнес лойиҳалари республика жамғармасига тақдим этилган.\nБу ишда чекка ҳудудлардаги ёшлар бандлигини таъминлашга алоҳида эътибор қаратилаётир. Зомин, Зарбдор ва Янгиобод туманларида 9 нафар ёшга тадбиркорлик фаолияти билан шуғулланиш учун бўш турган бинолар ажратиб берилди.\nАрнасой, Дўстлик, Шароф Рашидов, Зарбдор, Пахтакор, Фориш ҳамда Янгиобод туманларида “Yosh tadbirkorlar” коворкинг марказлари ташкил этилмоқда. Дўстлик, Пахтакор ҳамда Фориш туманларида “Yosh tadbirkorlar” коворкинг марказлари учун бинолар ажратилиб, марказлар ўз фаолиятини бошлаш арафасида турибди. Ғаллаорол, Шароф Рашидов, Зафаробод, Пахтакор, Мирзачўл ва Янгиобод туманларида “Yoshlar mehnat guzari” мажмуалари қурилиши давом этаётир.\nБу каби ғамхўрликлар тизимида ёш оилаларнинг янги уй-жойлар билан таъминланиши уларнинг орзу мақсадларини амалга оширишга имкониятлар яратиб, эртанги кунга ишончини янада мустаҳкамламоқда, куч-ғайрати, билими ва шижоатини эл-юрт фаровонлиги йўлида сарфлашга ундамоқда.


Ар-Риёд Теҳрон ядро битими шартларига амал қилмаётганини айтди\n09:58 / 21.09.2017\nСаудия Арабистони ташқи ишлар вазири Одил ал-Жубайр Теҳрон Эроннинг ядро дастури бўйича келишув шартларини бажармаётганини айтди.\n"Биз келишувга қатъий риоя қилиниши керак, деб ҳисоблаймиз. Эрон келишув шартларига амал қилмаяпти", деб айтган ал-Жубайр Нью-Йоркда журналистларга.\n"Биз бир неча марта ушбу келишув Эрон ҳеч қачон ядро имкониятларини ололмаслиги ва бу келишувни тўлиқ бажаришига олиб келишини кутганимизни айтганмиз. Биз Эрон буни бажармоқда, деб ҳисобламаймиз", деб айтган вазир.\nБМТ Бош ассамблеяси 72-сессияси дебатлари очилиши вақтида АҚШ президенти Дональд Трамп Эронни зўравонликни экспорт қилувчи "қувғинди давлат" ва "коррупциялашган диктатура" деб атаганди. У Теҳрон билан тузилган ядро келишувини "АҚШ учун шармандалик" деб атаганди.\nЭрон ва халқаро воситачилар олтилиги 2015 йил 14 июлда Эрон атоми муаммосини тартибга солиш бўйича тарихий келишувга келгандилар. Эрон томондан бажарилиши БМТ Хавфсизлик кенгаши, АҚШ ва Европа Иттифоқи томондан унга нисбатан киритилган иқтисодий ва молиявий санкцияларнинг бекор қилинишига олиб келувчи қўшма ҳаракатлар режаси қабул қилинганди. Ушбу режа 2016 йил 16 январда кучга кирганди.


Муҳаддислар: Имом Ибн Можа Қазвиний (1)\nBy Иброҳим Асарий on 01/04/2018 МУҲАДДИСЛАР ТАРИХ ТАРИХНИНГ БУЮК ШАХСЛАРИ\nИсми ва насаби:\nИмомнинг тўлиқ исм-шарифи Муҳаммад ибн Язид Можа Рабаий Қазвиний бўлиб, куняси Абу Абдуллоҳдир. Ибн Можа Рабиа қабиласига мансуб бўлганлиги боис Рабаий, Қазвин шаҳрида туғилиб ўсгани учун Қазвиний дейилади.\nИмом Муҳаммад ибн Можа роҳимаҳуллоҳ ҳижрий 209 (милодий 824) йили Қазвин шаҳрида дунёга келган.\nҚазвин Теҳрон шаҳрининг шимоли-ғарбида, ундан қарийб 90 мил (154 км) узоқликда, Бурз тоғлари ён бағрида жойлашган машҳур чиройли шаҳар.\nИбн Тоҳир роҳимаҳуллоҳ Ибн Можанинг “Тарих” номли китобини кўрганини айтиб, китобнинг охирида Ибн Можанинг шогирди Жаъфар ибн Идриснинг: “Мен Ибн Можанинг шундай деганини эшитганман: “Мен икки юз тўққизинчи йилда таваллуд топганман”, деган ёзувига кўзи тушганини зикр қилган.\nШайх Нуриддин ибн Абдусалом айтади: “Тарихий манбалардан Ибн Можа роҳимаҳуллоҳнинг ўғли Абдуллоҳ ва унинг икки ака-укасидан бошқа оила аъзолари ҳақида бирон маълумот топа олмадим”.\nЁшлиги ва таълим олиш йўлидаги саъй-ҳаракати:\nИбн Можа роҳимаҳуллоҳ илм ва тақвода юксак мартабаларга эришгани унинг зиёли ва диндор хонадонда ўсиб-улғайганига далолат қилади.\nИмом Ибн Можа роҳимаҳуллоҳ барча толиби илмлар каби дастлаб Қуръони Каримни ёд олиш ва бошланғич диний билимларни таълим олиш учун мадрасага йўл олади. Сўнг ҳадис илмини таълим олиш мақсадида олимлар билан тўлиб-тошган Қазвин масжидларидаги муҳаддис уламолар даврасига қатнай бошлайди.\nИмом Ибн Можа қайси йилдан бошлаб ҳадис илмини таълим олишни бошлаганини аниқ билмасак-да, лекин тахмин қилиб айта оламизки, у ҳадис илмини таълим олишни ёшлигиданоқ, 15-20 ёшлар орасида бошлаган. Негаки, Ибн Можа ҳадис ривоят қилган устозларининг энг ёши улуғларидан бири Али ибн Муҳаммад Танофисийдир. Танофисий ҳижрий 223 йилда вафот этган бўлиб, Ибн Можа ўша вақтда йигирма тўрт ёшда бўлган. Имом Заҳабий роҳимаҳуллоҳ зикр қилишича, Ибн Можа Танофисийдан кўплаб ҳадислар ривоят қилган. Бу ўз навбатида Ибн Можа ушбу устозидан узоқ муддат таълим олганига далолат қилади. Қолаверса, ўша даврдаги аксар толиби илмлар ҳадис илмини ўн беш ёшдан бошлаб таълим олишга киришар эди.\nИбн Можа роҳимаҳуллоҳ дастлаб ўз шаҳридаги уламолардан таълим олади. Зеро, бу ўша даврдаги қарийб барча муҳаддис уламоларнинг одати бўлиб, буюк муҳаддис уламолар ҳам шундай қилишни тавсия қилишар эди.\nХатиб Бағдодий роҳимаҳуллоҳ аллома Абул Фазл Солиҳ ибн Аҳмад Тамимийдан нақл қилади: “Ҳадис илмига қизиққан ва уни ўрганмоқчи бўлган толиби илм, агар яшаб турган шаҳрида қадимда ҳам, ҳозирда ҳам диний илм тарқаган ҳамда уламолар бўлса, дастлаб ўз шаҳридаги уламолар ривоят қилган ҳадисларни ёзишдан бошлаши, улар орасидан илм олишга лойиқларини билиб олиши, ёзган ҳадисларининг саҳиҳию заифини ажрата оладиган даражада ҳадисларни яхши тушиниб, уларни пухта ўзлаштирмоғи лозим. Шунингдек, шаҳрида мавжуд лаёқатли муҳаддисларни ва уларнинг ҳолатини тўлиқ билмоғи лозим. Шундан сўнггина бошқа шаҳардаги уламолардан ҳадис илмини ўрганиш учун отланса бўлади”.\nИбн Можа роҳимаҳуллоҳ ўз шаҳридаги уламолардан таълим олиб бўлгач, бошқа буюк муҳаддис уламолар билан учрашиб, улардан ҳадис илмини ўрганиш ва улардан ҳадислар ёзиб олиш мақсадида уламоларга бой турли ислом ўлкаларига сафар қилади. У даслабки илмий сафарини ҳижрий 230 йилдан кейин бошлайди. Ўша вақтда у йигирма уч ёшда эди.\nХазражий роҳимаҳуллоҳ айтади: “Ибн Можа ҳижрий 230 йилдан сўнг илм сафарига отланади”.\nДарҳақиқат, Ибн Можа роҳимаҳуллоҳ илм талабида талай шаҳарларга сафар қилган уламоларнинг бири ҳисобланади. Ҳатто имом Миззий роҳимаҳуллоҳ у ҳақда шундай деган: “Ибн Можа талай фойдали китоблар ёзган, илм талабида кўп сафар қилган олим эди”.\nИбн Можа роҳимаҳуллоҳ Хуросон, Рай, Басра, Кўфа, Бағдод, Шом, Макка, Мадина, Миср ва бундан бошқа ислом шаҳарларга сафар қилади. Албатта, унинг бундай кўп сафарларда юриши унга борган шаҳарларидаги уламолар билан учрашиш имконини берди.\nИбн Можа роҳимаҳуллоҳ ўз замонидаги талай буюк уламолар билан учрашиб, улардан таълим олади. Ҳатто имом Бухорий ва имом Муслимдек уламоларнинг устозларидан ҳадис ривоят қилиш шарафига эга бўлган.\nИбн Қунфуз роҳимаҳуллоҳ айтади: “Ибн Можа Бухорийнинг бир қанча устозлари билан учрашган”.\nАллома Миззий роҳимаҳуллоҳ айтади: “Ибн Можа Хуросон, Ироқ, Ҳижоз, Миср, Шом ва бундан бошқа ислом ўлкаларидаги кўплаб уламолардан ҳадис эшитган бўлиб, устозларини санаб адоғига етиш қийиндир”.\nЗамондош уламоларимиздан бири Ибн Можанинг устозларини санаб чиқишга уринган. Унинг айтишича, Ибн Можа “Сунан” ва “Тафсир” китобида ривоят қилган устозларининг сони 310 тага етган.\nҚуйида Ибн Можа “Сунан” китобида энг кўп ривоят қилган устозларидан айримларини зикр қиламиз:\n1 – Абу Бакр ибн Абу Шайба Кўфий (Абдуллоҳ ибн Муҳаммад ибн Абу Шайба Иброҳим ибн Усмон Воситий), ҳижрий 235 йилда вафот этган. Ибн Можа Абу Бакр ибн Абу Шайбадан “Сунан” китобида 1099 га яқин ҳадис ривоят қилган.\n2 – Абул Ҳасан Кўфий (Али ибн Муҳаммад ибн Исҳоқ Танофисий), ҳижрий 233 йилда вафот этган. Ибн Можа Танофисийдан “Сунан” китобида 483 га яқин ҳадис ривоят қилган.\n3 – Абул Валид Дамашқий (Ҳишом ибн Аммор ибн Нусайр Суламий), ҳижрий 245 йилда вафот этган. Ибн Можа Ҳишомдан “Сунан” китобида 325 га яқин ҳадис ривоят қилган.\n4 – Абу Бакр Бундор Басрий (Муҳаммад ибн Башшор ибн Усмон Абдий), ҳижрий 252 йилда вафот этган. Ибн Можа Бундордан “Сунан” китобида 232 га яқин ҳадис ривоят қилган.\n5 – Абу Абдуллоҳ Зуҳлий (Муҳаммад ибн Яҳё ибн Абдуллоҳ Найсабурий), ҳижрий 257 йилда вафот этган. Ибн Можа Зуҳлийдан “Сунан” китобида 213 га яқин ҳадис ривоят қилган. Зуҳлий ҳадис илми уламоларидан бири саналади. Ибн Можа “Сунан” китобида унинг бир қанча ҳадисларга доир сўзларини зикр қилган.\n6 – Абу Жаъфар Тожир (Муҳаммад ибн Саббоҳ ибн Суфён Жаржароий), ҳижрий 240 йилда вафот этган. Ибн Можа Абу Жаъфардан “Сунан” китобида 147 га яқин ҳадис ривоят қилган.\n7 – Муҳаммад ибн Абдуллоҳ ибн Нумайр Ҳамдоний (Абу Абдураҳмон Кўфий), ҳижрий 234 йилда вафот этган. Ибн Можа Ибн Нумайрдан “Сунан” китобида 109 га яқин ҳадис ривоят қилган.\nКейинги мақоламизда имом Ибн Можанинг шогирдлари, ёзган китоблари, уламоларнинг у ҳақда айтган мақтовлари ва вафоти ҳақида сўз юритамиз, иншааллоҳ.\n Можа форсий сўз бўлиб, муҳаддиснинг отаси Язиднинг лақабидир. Айрим уламолар Можа муҳаддис бобосининг лақаби деган бўлса, айримлар онасининг исми ёки лақаби бўлган деган.\n Қаранг: “Тақйид”, 1/220-221 ва “Таҳзибул камол”, 27/41.\n Қаранг: “Мадҳал ило сунани Ибн Можа”, 21 бет.\n Қаранг: “Сияри аъломун нубало”, 13/277.\n Қаранг: “Жомеъ ли ахлоқир ровий ва сомеъ”, 2/224.\n Қаранг: “Хулосату таҳзибут таҳзиб”, 1/34.\n Қаранг: “Таҳзибул камол”, 27/40.\n Қаранг: “Вафаётул аъён”, 4/279 ва “Таҳзибут таҳзиб”, 4/737.\n Қаранг: “Вафаёт”, 187.\nAvvalgi maqolaЗакот: Ҳавл асносида қўшилган мол-мулклар закоти\nKeyingi maqola Рўза: Аёл киши эридан берухсат нафл рўза тутмаслиги


Ўзбекистонга яна совуқ ҳаво яқинлашяпти. Энергетика вазирлиги бунга тайёрми? | Qalampir.uz\nЎзбекистонга яна совуқ ҳаво яқинлашяпти. Энергетика вазирлиги бунга тайёрми?\nЖамият\t19 Январь 20:48 10096\nЎтган йилнинг ноябрь ойида Ўзбекистонда кунларнинг совиб кетиши натижасида ҳудудларда газ ва электр тақчиллиги муаммоси кескинлашиб кетганди. Бир сўз билан мамлакат энергетика соҳаси бундай совуққа тайёр бўлмагани ойдинлашганди. Ўзгидромет маълумотига кўра, жорий ҳафта охирида мамлакатда яна қиш қаҳратони ҳукмронлик қила бошлайди. Бу сафар энергетика тизими тайёргарлик кўряптими?\nЎзбекистон Энергетика вазири Алишер Султонов шу масала юзасидан ўтказилган матбуот анжуманида тизим совуқ кунларга қандай тайёрланаётгани ҳақида маълумот берди.\n“Ушбу ҳафтанинг охирига келиб, Ўзбекистонда совуқ об-ҳавонинг янги тўлқини нолдан паст ҳароратгача тушиши кутилмоқда. Биз вазиятдан яхши хабардормиз, муммоларни енгиллаштириш, уй-жойлар ва иш жойларининг барқарор энергия ва газ билан таъминлашга эришиш учун барча чора-тадбирларни амалга оширяпмиз”, дейди вазир Султонов.\nУнга кўра, январь ойининг сўнгги ўн кунлигидаги истеъмолчиларга 2 млрд. 318,7 млн. киловатт-соат электр энергияси, 1 миллиард 163 миллион метр куб табиий газ, 19 минг 210 тонна суюлтирилган газ етказиб берилади.\nТаъкидланишича, ҳозирги кунда кўмир омборларида жами 156 минг 635 тонна кўмир ва брикет захираси мавжуд.\nЭслатиб ўтамиз, Ўзбекистонга ҳафтанинг охирларида Волгабўйи ҳудудларидан кириб келадиган нам ҳаво массалари ҳисобига об-ҳаво кескин совуши маълум қилинганди.\nЭнергетика вазирлиги совуқ\n30 Июль 08:27 48315\n31 Июль 13:36 40587\n30 Июль 16:43 30715\n30 Июль 16:56 30305\n30 Июль 13:35 26316